text:
Guhuza abagore babyaye bakiri bato ni igitekerezo cyagizwe na Bamurange Julienne,umubyeyi ufite abana babiri, utuye mu Kagari ka Nengo mu murenge wa Gisenyi mu Karere ka Rubavu.Nkuko abivuga ngo ni nyuma yo kubona ko amatsinda ahuza urubyiruko rutandukanye agamije kurufasha kuva mu bwigunge no gukangukira gukora,yitegereje asanga abagore babyaye bakiri bato batisangamo.
Aganira na Rwandadailynews.com,yagize ati: “Kugira igitekerezo cyo kwita ku bana b’abakobwa ntabwo aruko na njye nabyaye abakobwa kuko abanjye bakiri bato cyane. Ahubwo nabitewe nuko mu rubyiruko mpura narwo rutandukanye nta tsinda rihuza abakobwa babyaye bakiri bato nigeze mpura nabo.Ahubwo usanga abakobwa bahuye n’icyo kibazo ari babandi birirwa bacuruza ku dutaro birukanka hirya no hino batazi n’umurongo igihugu cyacu kigenderaho.”
Yakomeje avuga ko kugirango abashe kwegeranya abagore babyaye 100 bakiri bato,ngo yarasanzwe azi abakobwa batatu babyaye bakiri bato,ababwira ko yifuza kuganira nabo ku mibereho yabo no kucyakorwa kugirango umugore wabyaye akiri muto abashe kwiyubaka mu buzima bwe no kwita ku mwana we,ngo ku nshuro ya mbere bahura,abo batatu bahise bazana na bagenzi babo baza ari abakobwa cumi n’umunani.
Bahise biyemeza kujya bahura buri wa gatandatu,bakaganirizwa ku buzima bw’imyororokere, bakigishwa ubukorikori burimo gukora tapi mu bitambaro bisaguka mu gihe cyo kudoda imyenda,kudoda ibikapu,gukora amaherena y’ubwoko bunyuranye,ibikomo n’ibindi……ndetse banatozwa umuco wo kuzigama aho buri wa gatandatu buri wese yizigamira ahereye ku mafaranga magana abiri nk’umugabane fatizo,bikabafasha kubona ubwisungane mu kwivuza (mutuelle de santé) bwabo n’ubw’abana babo,ndetse bakabasha no kubona ibikenerwa by’ibanze mu buzima .
Murekatete Jeannine wo mudugudu wa Burima,mu Kagari ka Rubona mu murenge wa Nyamyumba ni umwe muri abo babyeyi avuga ko yari yarihebye kuva umwana we agitwara inda,aterwa agahinda no kuba yarahise ava mu ishuri bitewe no kubyara,ariko kandi ngo mu gihe umwana we amaze muri iri huriro rihuza abagore babyaye bakiri bato ngo nawe byamuhaye icyizere ko iyo umukobwa yitaweho nyuma yo kubyara bimufasha kongera kujya mu murongo muzima.
Uyu mubyeyi akomeza agira inama abandi babyeyi yo kuba hafi igihe cyose abana b’abakobwa bakigishwa ubuzima bw’imyororokere n’imiterere y’umubiri wabo,kandi ngo bakabwizwa ukuri ko imibonano mpuzabitsina ikozwe mu gihe gikwiriye umuntu yaramaze gushaka mu buryo bwiteguwe neza bimurinda ingaruka mbi zirimo gutwara inda zitifujwe ndetse no kwandura indwara zinyuranye binyuze mu gukora imibonano mpuzabitsina idakingiye.
Hirya no hino mu gihugu hakunze kugaragara abagore basunikana n’inzego z’umutekano kuko baba bacuruza ku dutaro, nyamara iyo uganiriye nabo bakubwira ko ikibazo ari ubuzima buba bwabananiye dore ko baenshi baba barabyaye bakiri bato kandi abazibateye ntibemere gushyingiranwa nabo.
Jeanne Uwamahoro


c: text/html

text:
Umusatsi ni kimwe mu bigize ubuzima bwacu. Ni byiza rero ko tuwitaho mu buryo butaduhenze kandi butatugiraho ingaruka. Urubuga www.blackhairscience.com rwatangaje ko mu biribwa cyangwa se ibinyobwa dufata buri munsi harimo amagi, ubuka, avoka, ibikomoka ku nka ndetse n’ibindi byadufasha ku kwita ku musatsi wacu nta zindi mbogamizi duhuye na zo nko gushya igihe wagiye muri salo bagushyizeho poroduwi (produit).
Amagi akoreshwa mu kuvura no guha umusatsi ingufu ndetse n’umusatsi wacitse bikawufasha kutongera gucika no mu gihe ufite repousse ntube wacikagurika mu gihe urimo gusokoza.
Uko ubigenza uvanga igi rimwe mu tuyiko tubiri duto tw’amazi ugashyiramo avoka cyangwa mayonnaise kubifitiye ubushobozi, ukabishyira mu musatsi uzungurutsamo gake ndetse n’agatambaro gatose, ugategereza iminota iri hagati y’5 n’ 10 mbere yo gutosa umusatsi wawe. Nyuma ugafata shampoo maze ukagenda unyuza mu musatsi gake gake.
Ku bantu bafite umusatsi woroshye kandi uyaga; ushyiramo amavuta ayo ari yo yose maze ukavangamo ubuki bucyeya ndetse n’amavuta y’imizabibu, ku bisiga mu musatsi utose ukabirekeraho hagati y’iminota 20 na 25 ukamesamo ukoreshejemo shampoo.
Imvange y’ikimuri n’amavuta y’igikakarubamba batangaza ko byoroshya umusatsi.

robotstxt: allowed

filter: keep


text:
Kenshi na kenshi usanga hariho abantu barangira abandi imiti gakondo cyangwa se indi itaraciye mu nganda kabuhariwe, aho umuntu akurangira umuti akwemeza ko wamuvuye cyangwa se wamuvuriye uwe, ndetse bamwe baguha n’ubuhamya kuri bene iyo miti ! Hariho abarwara ibiheri byo mu maso bigatinda gukira bakabarangira inkari nk’umuti wabyo.
Ese koko( inkari) ni umuti ?
Igisubizo : Habaho imyemerere n’imigenzo tugenderaho yo gufata neza ubwiza bwacu. Ushobora kuba warumvise abantu bakoresha inkari zabo ku mubiri mu buryo bwo kurwanya ibiheri cyangwa amabara yo ku mubiri.
Inkari zirwanya udukoko (bactéries) na virusi. Bikunzwe kuvugwa ko gukoresha inkari ari uburyo bwiza bwo kuvura ibisebe.
97.5% y’inkari ni amazi, naho 2.5% zisigaye ni uruvange rw’imyunyu iva mu mubiri n’imisemburo. Urea (soma ireya), iboneka mu nkari izwiho koroshya uruhu. Hari benshi bemera ko gukoresha inkari zikuze, kuko ziba zarakujije imisemburo iba irimo nka ammoniac (amoniyake), bifasha mu mikorere yazo mu kurwanya indwara z’uruhu. Ariko nta bushakashatsi bwigeze bukorwa bwemeza ko inkari zivura irwara z’uruhu.
Inama nakugira rero ni uko mu gihe tugezemo hari amavuta menshi yagenewe kuvura ibibazo cyangwa indwara z’uruhu dukunze guhura nazo. Byaba byiza rero gukoresha ayo mavuta yabugenewe yo mu maso cyangwa ugasaba ubufasha wifashishije inzobere mu by’uruhu mu gihe bikenewe. Ku bifuza ibindi bisobanuro cyangwa ubufasha, wakwandikira info@spablissea.com.
By’umwihariko mujye mugana abaganga babagire inama ku bijyanye n’ubuzima. Source: Igihe.com
Video Abakobwa Beza
Ese koko inkari ni umuti w’ibiheri byo mu maso ?
Kenshi na kenshi usanga hariho abantu barangira abandi imiti gakondo cyangwa se indi itaraciye mu nganda kabuhariwe, aho umuntu akurangira umuti akwemeza ko wamuvuye cyangwa se wamuvuriye uwe, ndetse bamwe baguha n’ubuhamya kuri bene iyo miti ! Hariho abarwara ibiheri byo mu maso bigatinda gukira bakabarangira inkari nk’umuti wabyo.
Labels: abagore


text:
Korali El-shaddai iri mu matsinda ari gukora cyane muri iyi minsi hano mu Rwanda, yahuje imbaraga na Ben & Chance bakora indirimbo bise 'Ni wowe Data' yagiye hanze iri kumwe n'amashusho yayo. Kuri ubu, iyi korali yagize byinshi ivuga kuri iyi ndirimbo yayo nshya inatangaza ibindi ihishiye abakunzi bayo.
El-Shaddai ni umutwe w'abaririmbyi ukorera umurimo w'Imana mu Itorero Isoko Ibohora rikorera mu Murenge wa Gisozi, riyoborwa na Bishop Alex MUTABAZI. Ni korali iri kurushaho gukundwa na benshi bitewe n'udushya inyuza mu bihangano byayo ndetse n'umwihariko mu miririmbire yabo. Nk'uko bisanzwe mu ntego zayo zo kuvuga ubutumwa bwiza bwa Yesu Kristo binyuze mu ndirimbo, El-shaddai yakoze indirimbo "NI WOWE DATA ". Ni indirimbo bakoranye n'abaririmbyi bakunzwe cyane ari bo Ben na Chance.
Moise Sembabazi umwe mu bayobozi ba El-Shaddai yabwiye InyaRwanda.com ko ubutumwa banyujije muri iyi ndirimbo yabo nshya ari ububwira abantu ko Imana ari umubyeyi wabo, ati "Intego nyamukuru yo gufatanya na Ben na Chance twifuje guhuza imbaraga mu rwego rwo gukomeza kuvuga ubutumwa bwiza duhuje imbaraga. Iyi ndirimbo twahisemo kuyita NI WOWE DATA kugira ngo tubwire abantu ko Imana ari Data. Tugomba kuyegera nk'umubyeyi udukunda kandi utwitaho". Yakomeje ati "Bityo tukaba turarikira abantu bose kwumva iyi ndirimbo no kuyisangiza abandi bose".
Ibyo El-shaddai choir ihugiyemo ubu
Kuri iki kibazo, Sembabazi yagize ati "Nk'uko twese tubizi, ingamba zo kwirinda Covid-19 zirakomeje bityo insengero ndetse n'ibikorwa bihuza abantu benshi bikaba byarahagaze. Twe Chorale El-shaddai twateguye amasengesho tukaba tuyakora mu buryo bwa Online ariko Umuyobozi agakora ibishoboka mu kumenya ko twese twasenze". Ku bijyanye n'ibyo babikiye abakunzi babo, yagize ati "Chorale El-shaddai dufite ibikorwa by'indirimbo vuba tuzageza ku bakunzi bacu indirimbo nziza pe, Tukaba vuba tuzabagezaho indirimbo zigaragaza amashusho ndetse tukaba turarika abakunzi bacu kwifatanya natwe mu masengesho adasanzwe dufite.
Uyu muyobozi yavuze ko nyuma y'icyorezo cya Covid-19, bazakora igitaramo gikomeye ati "Nyuma ya Covid-19 tuzakora live concert". Yasoje ikiganiro twagiranye ararikira abakunzi babo kutazacikwa n'indirimbo nshya zinyuranye bari kwitegura gushyira hanze mu minsi iri imbere. Yavuze ko yizeye ko izo ndirimbo zizakora ku mitima ya benshi bakunda indirimbo zabo n'abakunda umuziki wa Gospel muri rusange. Ati "Iyi ndirimbo ije mu ndirimbo za mbere turimo dukora muri studio mu minsi mike turaza kubagezaho izindi video nziza cyane kandi ndabizi neza ko muzazikunda".
Ben na Chance barakunzwe cyane muri iyi minsi kuva aho batangiriye kuririmbana nk'umugabo n'umugore
REBA HANO INDIRIMBO 'NI WOWE DATA' YA EL-SHADDAI FT BEN&CHANCE


text:
Nyaruguru: Minisitiri Gatabazi yemereye abahinzi ubuvugizi ku guhabwa ishwagara kuri nkunganire
Minisitiri w’ubutegetsi bw’igihugu, Jean Marie Vianney Gatabazi, yemereye abatuye i Nyaruguru ubuvugizi ku kuzajya bahabwa ishwagara kuri Nkunganire nk’uko bigenda ku zindi nyongeramusaruro.
Yabibemereye mu kiganiro yagiranye n’abahagarariye abandi mu Mirenge ya Ruheru, Nyabimata, Kivu na Muganza, ku itariki 5 Mata 2021 ubwo yari mu ruzinduko muri ako karere.
Ni nyuma y’uko bamubwiye ko mu byo babona byabafasha kugira ngo ubuhinzi bwabo burusheho kugenda neza, ari uko ahahanamye hose hashyirwa amaterasi, ariko na none bagahabwa ishwagara nk’uko bigenda ku zindi nyongeramusaruro.
Jérémie Rurangwa wo ku Ruheru yagize ati “Dufite ubutaka bwera ibirayi babukozeho amaterasi ariko aracyari makeya. Twifuzaga ko mwayongera, kuko ubushakashatsi twakoze nk’abaturage, natwe dukora ubushakashatsi, twasanze ku materasi umusaruro wikuba gatatu”.
Yunzemo ati “Ubutaka bwacu burasharira, bukenera ishwagara. Twifuzaga ko na yo yaza kuri Nkunganire nk’uko bigenda ku ifumbire mvaruganda”.
Narcisse Karengera, umuhinzi wabigize umwuga w’i Muganza, na we yagaragarije Minisitiri Gatabazi ko ishwagara ari yo ituma muri Nyaruguru beza, nyamara ikabageraho ihenze, bityo abakene ntibabashe kuyigondera.
Yagize ati “Nyakubahwa Perezida muri 2013 yarayitwemereye, ndetse yanambwiye ko nitutayibona nzajya kumureba. Singira ngo nzajye kumureba kandi muhari”.
Yakomeje agira ati “Mudufashe rwose ishwagara tuyibone, ku buryo n’abaturage ibageraho. Twebwe urugero tugezeho, twanayigurira. Ariko abaturage bagenzi bacu ntabwo bashobora guhinga ngo beze kubera ko nta bushobozi bwo kugura ishwagara bafite”.
Karengera yanifuje ko imisozi miremire y’i Nyaruguru yashyirwaho amaterasi yose, kugira ngo igihe bazabasha kugura ishwagara ijye iguma mu butaka ntitwarwe n’isuri.
Ubundi ifumbire ngo ibageraho ihagaze ku mafaranga 100 ku kilo, mu gihe hakenerwa toni 2.5 kuri hegitari ku ishwagara ya Mashyuza, na toni hagati ya 3 na 3.5 kuri hegitari ku ishwagara yavuye i Musanze. Kandi ngo nyuma ya buri myaka ibiri baba bagomba gushyiramo indi.
Minisitiri Gatabazi yasezeranyije abatuye i Nyaruguru ko hazaboneka umuti kuri icyo kibazo cy’ishwagara agira ati “Navuganye n’umuyobozi wa RAB ndetse na Minisitiri w’ubuhinzi. Iby’ishwagara barabikoraho, ba meya bazamenye icyo kubwira abaturage”.
Umuyobozi w’ishami ry’ubuhinzi mu Karere ka Nyaruguru, avuga ko Perezida w’u Rwanda yemerera abahinzi b’i Nyaruguru ishwagara yo kwifashisha mu buhinzi, hari iyo bazanye abahinzi bagomba kwishyura 50% by’ikiguzi, ariko ko abenshi batabyubahirije kuko batishyuye.
Mu bihe byakurikiyeho iyo bagiye bagura bayihaye abahinzi bahinga ahakimara kuremwa amaterasi, bityo ntihongera kuboneka ihabwa abaturage kugira ngo babashe kuyifashisha mu yindi mirima.
Ni na yo mpamvu n’ubuyobozi bw’ako karere butekereza ko icyaba cyiza ari uko abahinzi bajya bagura ishwagara nk’izindi nyongeramusaruro, batanyuze mu nzego z’ubuyobozi.


text:
Harabaye ntihakabe
habaye inka n’ingoma,
hapfuye Impyisi mahuma
Hasigaye Inka n’abana
Ngucire umugani w’umurandaranda
nuwurinda ukawurandura uzaramba nkawo
Ubusambo bw’abagabo bo hambere,
Kera habayeho umugabo n’umugore. Bari batuye mu Ruhondo rwa Bubazi na Tyazo.Babyarana abana bane. Bahinga ibirayi ibigori amashaza n’ingano. Bareza cyane baba abakungu. Ariko nubwo bezaga cyane bakaba ntacyo babuze, umugabo yari afite ingeso yo kurya ntahage. Bakotsa ibigori akabirya byose bakajya guca ibindi.Cyangwa buri mwana akicira ibye akiyokereza.
Bukeye imvura iragwa.Igwa igihe kinini,yanga guhita, inzara iratera .Ya myaka bari bejeje igenda ishira mu kigega. Umugore uko yatekaga ibiryo, byamaraga gushya akagaburira umugabo n’abana. Akabasigira dukeya mu nkono kugirango mu gitondo badasonza.
Byagera nijoro umugabo agahengera abana n’umugore basinziriye, akabyuka akagenda yomboka akegera ya nkono, ibiryo birimo akabikubita amatama abiri, yarangiza akisubirira kuryama.
Mu gitondo umugore yashaka kugaburira abana agasanga inkono iramuhamagara.
Bikomeza bityo,umugore akibaza ati ariko uturyo mba nasigiye abana mu nkono, ko mbyuka ngasanga inkono yunyuguje, ninde unca inyuma akanyiba ?
Umunsi umwe, umugore ateka ibishyimbo n’amateke, arabicanira birashya neza abihata umunyu, maze amateke ahobera ibishyimbo birahwana, aha abana n’umugabo amazi barakaraba, asuka ibiryo ku nkoko bararya.
Abonye badahaze arabongera kuko yabonaga babikunze cyane kandi babifitiye irari. Uwo munsi ntihagira igisigara mu nkono. Bigeze mu gicuku umugabo arabyuka uko yari asanzwe abigenza, apfundura agakono akozemo asanga ntabyarayemo, arimyoza asubira kuryama,ariko yibagirwa gusiga asubujeho urwabya rwapfundikiraga inkono.
Mu minsi yakurikiyeho, umugore yaragaburaga agasiga ibiryo bikeya mu nkono, ariko aganira n ;abana be ati : Mureke tujye ibihe, umwe ajye aba maso mu gihe abandi basinziriye.Tuzamenye umuntu uturira ibiryo nijoro.
Umunsi wa mbere bateka ibijumba bihase bitetse mu mashaza. Umwana umwe yumva umuntu aratambuka buhoro atega amatwi, ariko arifuuruza kugirango bagirengo arasinzirirye.
Ni uko yumva papa ararya bya biryo arangije agaruka kuryama.
Bukeye umwana abibwira abandi bana. Ku munsi ukurikiyeho bateka ibirayi babikarangisha amamesa meza cyane biraryoha, igihe cyo kurya kigeze bararya, umugore asigira abana ibiryo byinshi mu nkono. Abwira undi mwana uko aza kuba maso akifuruza. Bigeze mu gicuku umugabo arabyuka ajya kwiba bya biryo. Arangije agaruka kuryama.
Iminsi yakurikiyeho umugore yumvikana n’abana ko agiye kwongera guteka amateke n’ibishyimbo, kandi ko umuntu ubiba ashobora kufatirwa mu ikosa. Yaragiye atira isahane y’icyuma ku baturanyi, ni uko bamaze kurya abika amateke menshi mu nkono, ayipfundikiza isahani mu mwanya w’urwabya.
Bigeze mugicuku, umugabo agizengo arapfundura,arakabakaba ashaka urwabya, akoma isahani yitura ku ishyiga, irabomborana. Wa mwana wari maso aravuga ati:“ Have udakora mu nkono maze isahane ikakurega.
Umugabo ati uhr uhr,yemwe abantu baha we, nanga ko bandarika ibintu mu nzira, nari nshatse gusohoka none dore.
Umwana aricecekera, bukeye abana basanga ibiryo biracyari mu nkono uko bari babisize. Ariko umugabo ingeso yo kwiba yanga kuyireka.
Noneho umugore ashaka rwagakoco, ayitega hejuru y’ibiryo arapfundikira neza araryama abwira abana ngo bisinzirire. Bigeze mu gicuku umugabo apfundura inkono akoramo, rwagakoco imufata ikigaanza, arataka cyane ati nyabuneka nimuntabare. Umugore n ;abana bashidukira hejuru bati :Ni ibiki ni ibiki bibaye ?
Umugabo yagerageza kuvana akaboko mu nkono gakoco intitume ikiganza gikwirwa mu munwa w’inkono, kandi ubwo ni ko ababara.
Kugirango ikibazo gikemuke, bategereje ko bucya umugore atora abagabo abereka uko byagendekeye umugabo, abasobanurira uko byatangiye.Abari aho bose bagwa mu kantu. Ni uko agakono barakamena kugirango bamukize rwagakoco.
Kubera isoni n’ikimwaro,umugabo yahambiriye utwangushye. Aragenda ajya gushakira akazi ko guhingira ifunguro mu mayaga ya Ntongwe na Kinazi.
Amarayo imyaka ibiri ahaha yo isambu.
Bukeye yigira inama yo kugaruka gusaba imbabazi umugore we. Aramubwira ati :Mbabarira rwose naraguhemukiye, kandi sinshobora kuba aha mu Ruhondo, ngwino tujyane kuba aho nubatse urundi rugo i Kinazi,tuve ahangaha. Sinakira incyuro z’abaturanyi.
Ni uko umugore amuha imbabazi ariko amubwirako atakwitera abana n’urugo n’imirima ye, ahubwo amusaba ko yareka ingeso ye kandi agafata isuka agahinga nk’abandi.Ni uko umugabo n’umugore bahana imbabazi, babana neza baratunga baratunganirwa. Isambu umugabo yari yarahashye i Kinazi yakomeje kujya ayihinga yeza ibishyimbo n’imyumbati karahava. Abana barakura , barabashyingira nabo bubaka izabo.
Sijye wahera hahera umugani w’umurandaranda uwuranduye arandaranda nkawo.


text:
Urukundo rukomezwa n’ibintu byinshi bitandukanye birimo n’amagambo abakundana babwirana cyane cyane amagambo abasore babwira abakobwa kuko burya abakobwa bose bashimishwa n’amagambo meza asize umunyu.
1.’Ni wowe wenyine nkunda”: Iri jambo rinyura abakobwa cyane ko ijambo ndagukunda ryacitse amazi ariko iyo ari ndagukunda wowe wenyine birabanyura bakumva ko utari kumubangikanya n’abandi.
2.”Nguha agaciro”: Ikintu cy’ibanze mu rukundo ni ukubahana no guhana agaciro. Rero iyo ubwiye umukobwa ko umuha agaciro biramushimisha kuko aba amenye uko umufata.
3.”Ntabanga hagati yacu”: Iyo abakundana batangiye kugira ibyo bahishanya niho havamo gutangira gushwana. Ariko iyo ubwiye umukobwa ko nta banga rigomba kuba hagati yanyu bimuha icyizere ko mwabwirana byose mukisanzuranaho.
4.”Nta rundi rukundo mfite mu buzima rutari wowe”: Iri jambo ni ryiza kuribwira umukobwa ukunda kuko bimufasha kumva neza ko ariwe gusa ufite ukunda.
5.”Nkunda ababyeyi bawe”: Ni gacye cyane uzasanga umusore akunda ababyeyi b’umukobwa bakundana. Biba byiza iyo ukunda ababyeyi be ndetse ukabimubwira akabimenya dore ko abakobwa bashimishwa n’umubano mwiza hagati y’ababyeyi babo n’umusore bakundana.
6.”Uri Mwiza”: Kubwira umukobwa ko ari mwiza biramushimisha gusa biba akarusho iyo bivuye mu kanwa k’umusore yihebeye.
7.”Ibyishimo byawe ni ingenzi kuri njye”: Niba koko wifuza ko umukobwa mukunda agira ibyishimo bimumenyeshe unamubwire ko ari cyo ushyize imbere kuko bituma umukobwa yishima cyane.
8.”Nturi umukunzi wanjye gusa ahubwo uri inshuti yanjye magara”: Ni byiza iyo mukundana kandi munafite ubushuti bukomeye. Bwira umukobwa ukunda ko ari n’inshuti yawe magara yumve ko afite akamaro mu buzima bwawe.
9.”Unyitaho nkanyurwa”: Burya n’ubwo abakobwa bashimishwa n’uko abasore babitaho ariko nabo birabashimisha kumenya ko abasore bakundana banyurwa n’uko babitaho kuko bazi ko abasore benshi ibyo batabyitaho.
10.”Ni wowe mbona gusa”: Birazwi ko abasore akenshi batereta umukobwa urenze umwe rero iyo umukobwa yumvise umusore bakundana amubwiye ko ariwe gusa abona bimunyura ku mutima kuko amenya ko utamuca inyuma.
11.”Simbona ubuzima tutari kumwe”: Aya magambo atuma umukobwa yumva ko umukunda kandi wifuza kumara ubuzima bwawe bwose muri kumwe.
Niba uri umusore wifuza ko umukobwa mukunda arushaho kwishima no kugukunda gerageza ujye umubwira amwe muri aya magambo buri munsi.


text:
Mu bihe bitandukanye hashyizweho gahunda za Guma mu Rugo, ubundi amasaha yo kuba abantu bageze mu ngo ashyirwa saa kumi n’ebyiri z’umugoroba.
Kugira ngo ukoreshe neza igihe gito gihari cyangwa ugendere ku mabwiriza yashyizweho na guverinoma hirindwa ikwirakwira ry’icyorezo, ni byiza ko wimakaza ikoranabuhanga mu byo ukora aho bishoboka hose.
Guhaha ni kimwe mu bikorwa nkenerwa bigoranye ko umuntu yamara igihe kinini atabikoze. Mu kwirinda ingendo zitari ngombwa, abashoramari batandukanye bazanye amasoko yo kuri internet aho utumiza ibicuruzwa wicaye iwawe bikakugeraho ku gihe, ku giciro kikunyuze kandi byujuje ubuziranenge.
Rugwizangoga Eric ni umwe mu biyemeje gushora imari yabo muri iryo soko ryo kuri internet, ashinga sosiyete yise “MIGRO” aho utumiza icyo ushaka wifashishije internet, umukozi wayo akakigeza aho wasabye ko bakijyana wibereye mu byawe.
Mu kiganiro yagiranye na IGIHE yagize ati “Twatekereje gushinga MIGRO kugira ngo abantu bajye bahaha ku ikoranabuhanga. Ifite uburyo ushobora kujyaho ukoresheje telefoni cyangwa mudasobwa, aho ujya kuri ‘play store’ cyangwa ‘app strore’ ukamanura (download) porogaramu uzajya wifashisha. Ushobora no kunyura ku rubuga rwa www.migro.co.rw .”
Iyo ugeze ku rubuga uhasanga ihahiro (super marché), ibiribwa, inyama, ibikoresho by’ubwubatsi, ibikoresho by’ikoranabuhanga birimo n’ibifasha gucunga umutekano nka camera, restaurants, amahoteli, ibikoresho nkenerwa mu ngo nka frigo, amapasi, matela, televiziyo n’ibindi.
Uhaha agenda yerekwa ibihari byose agahitamo ibyo ashaka. Hakurikiraho kumwereka uburyo bw’ikoranabuhanga akoresha yishyura bitewe n’aho ari, akohereza amafaranga.
Rugwizangoga ati “Iyo umaze kwishyura abashinzwe kwita ku bakiliya baba babona ibyo watumije byose. Uhitamo n’igihe ushaka bazabizanira ariko kitarenze ukwezi, ukandikaho aho babigenza n’amasaha. Icyiza cya MIGRO, ni uko aho uri hose ku Isi iyo winjiye ku rubuga urahisanga.”
Yavuze ko MIGRO ifite umwihariko wo kubanza kugenzura ko ibipimo by’ibyo igiye guha abayigana byuzuye. Ikindi ni uko ibicuruzwa byose ijyanira abayigana ibipfunyika mu mifuka cyangwa ibindi bikoresho byanditseho amazina yayo n’aho ibarizwa.
Uwahahahiye kuri MIGRO agezwaho ibyo yatumije hifashijwe moto cyangwa imodoka bitewe n’uburemere n’agaciro kabyo.
Hari ushobora kwifuza ko iyo sosiyete imufasha gukura ibintu runaka bikagezwa ahandi atabiguze na yo, uwo na we abasha kubikorerwa akishyura serivisi ahawe gusa.
Ibibazo bitandukanye Abanyarwanda baba mu mahanga bahuraga na byo boherereza sosiyete runaka amafaranga yo kugura ibintu ikabigeza ku bo byohererejwe mu gihugu, MIGRO yarabikemuye.
Uwohereje amafaranga yihitiramo ibyo kugura bihwanye na yo, byamara kugezwa ku bo bigenewe hagafatwa amashushusho yerekana ko nyirabyo yabibonye.
Rugwizangoga ashima iterambere u Rwanda rumaze kugeraho kuko ari ryo rihetse byose. Ibikorwaremezo birimo imihanda, amashanyarazi na internet bidahari umushinga we ntiwari gushoboka.
Yakomeje ati “Igihugu cyacu iyo kitagira umutekano usesuye ntabwo MIGRO iba ihari. Iyo hatabaho ubukangurambaga bwo gukoresha ikoranabuhanga muri byose, izo mbaraga ntizari kuza ngo dutangire.”
MIGRO yafungujwe mu 2015 ariko itangira ibikorwa byayo mu 2020 ubwo ahenshi mu Isi hakwirakwiraga COVID-19. Magingo aya ifite abakozi 25 bahoraho, ikagira n’abafatanyabikorwa bakora mu nzego z’ubucuruzi zitandukanye hirya no hino.


text:
Ese ujya wicara ukumva ufite nk’utuntu uri gutekereza wibaza uti ese aka kantu nkagerageje byagenda gute? Ese kabyara aka? Mbese ugahorana amatsiko? Ariko se buriya uzi ko ushobora gutangira ugerageza ka kantu watekereje kakaza kukuviramo ikintu kinini ukunda kandi wishimira gukora? Byaba akarusho kikakubyarira n’inyungu.
Nancy afite imyaka 23, yiga ibijyanye n’ikoranabuhanga muri kaminuza. Ubwo twari muri gahunda ya Guma mu rugo yatewe n’icyorezo cya Koronavirusi, iwabo wa Nancy bakeneye ama vase (soma amavaze) birumvikana ko ntaho bari kubona bayagura. Aha rero ni ho Nancy yakuye igitekerezo cyo kuyakora. Mu kiganiro na Ni Nyampinga yaratubwiye ati: “urumva nyuma yo kubona bayakeneye nibwiye ko nshobora kuyakora. Nifashishije urubuga rwa YouTube, ndeba uko akorwa; maze mu minsi itanu ndabigerageza mbona birakunze.”
Nancy avuga ko agerageza bwa mbere bitakunze, ariko kubera ko ababyeyi be bamwerekaga ko bamushyigikiye byatumye akomeza kugerageza kugeza bikunze. Ati: “Nifashishije isima, umucanga n’imyenda ishaje. Urumva no kugira ngo iwacu bangurire ibyo bikoresho ni uko babonaga ko nshoboye ariko nanone bagenda bangira inama y’icyo nakongera, icyo ngabanya, gutyo gutyo.”
Ababyeyi ba Nancy byarabashimishije cyane bitewe n’uburyo umukobwa wabo yakesheje urugo rwabo kubera imitako itandukanye igizwe n’indabo ziteguwe mu rugo iwabo. Usibye kuba Nancy yarakoze amavaze y’iwabo, akora n’ayo kugurisha ndetse ubu yatangiye gukuramo amafaranga. Ubu abasha no kuzigamira ahazaza he cyane ko gukora amavaze ari ibintu ateganya kuzakomeza gukora nk’akazi ke kuko ngo abikunda cyane.
Nancy asoza agira inama abandi ba Ni Nyampinga yo guharanira kugira amatsiko yo gushyira mu bikorwa ibitekerezo baba bagize, ati: “buriya buri muntu wese agira akantu aba yibaza uko byagenda akagerageje. Rero niba ufite ako kantu wibaza kagerageze kandi nubona bwa mbere bidakunze wicika intege komeza ugerageze wifashishe imbuga nkoranyambaga, niba ubasha kuzibona cyangwa se ugishe inama abandi bantu baba babikora.” Nancy kandi akomeza avuga ko atari ngombwa gutangirira ku bintu binini, ati: “tangirira hasi uko ubushobozi buzaboneka uzagenda ukora ibirenze.”


text:
Rwigiribwa Paul, umukambwe w’imyaka 90 washakanye na Mukandutiye Rose mu mwaka w’1963, bakaba batuye mu murenge wa Jabana, Akarere ka Gasabo mu Mujyi wa Kigali, nyuma yo gusobanukirwa ibyiza byo kubana byemewe n’amategeko bafashe icyemezo barasezarana imbere y’ubuyobozi n’Abaturage benshi bari babukereye.
Mu Murenge wa Jabana mu mpera z’icyumweru bakiriye indahiro z’imiryango 135 yemeye gusezerana imbere y’amategeko harimo n’umuryango w’umukambwe Rwigiribwa Paul wasezeranye n’umugore we Mukandutiye Rose, ndetse n’umuhungu wabo nawe wabanaga n’umugore we batarasezeranye.
Mu kiganiro n’Imvaho Nshya Rwigiribwa Paul yavuze ko yanze gupfa adasezeranye, dore ko yamaze gusobanukirwa akamaro kabyo ko guha agaciro abana no kubarinda amakimbirane yazavuka ashingiye ku mitungo.
Yagize ati : ”Sinigeze nzezerana na rimwe, haba ku mugore wa mbere nashatse, waje nkitaba Imana nkaza gushaka uyu twasezeranye mu mwaka w’1963”.
Yakomeje avuga ko yishimiye kuba asezeranye kuko ari uburenganzira yari yaravukije umuryango we, by’umwihariko abana be 6 afite, akaba yari kuzabasiga mu bibazo by’urudaka, kuko kabone n’ubwo yabyaye yari akitwa ingaragu imbere y’amategeko. Ibi byanashimangiwe n’umugore we Mukandutiye Rose wishimye cyane akavuga ko ntako bisa kuba aseranye kuko aribwo agiye kwitwa umugore nk’abandi bose, ubundi byari ku izina gusa ariko ntaho byanditswe cyangwa bizwi n’ubuyobozi. Rwigiribwa Paul, umukambwe w’imyaka 90 ari gusezerana na Mukandutiye Rose
Ku ruhande rw’ubuyobozi bw’Umurenge wa Jabana nabwo bwavuze ko gusezeranya imiryango ingana kuriya ari gahunda bari bihaye y’uko umwaka wa 2011 warangira nibura basezeranyije imiryango 200.
Shema Jonas, Umunyamabanga Nshingwabikorwa w’Umurenge wa Jabana yavuze ko bakanguriye abaturage gusezerana, bakabasobanurira ibyiza byo kubana byemewe n’amategeko.
Yakomeje avuga ko umurenge ayoboye wafashe gahunda yo kubifashamo abaturage, ubategurira ibirori birimo icyo kunywa ndetse n’icyo kurya ku basezeranye, bivuze ko babakoreye ubukwe koko akaba ariyo mpamvu kuri uwo munsi hari ababanaga baje, batari kuri gahunda kuko bumvise ko Umurenge wabateguriye gahunda yo kubasezeranya kandi ukanabakorera ibiriro biciriritse byo kwishimira ubwo bukwe bwabo. Gusa, nk’uko babisobanuriwe abaje batarigishijwe ngo bategurwe bityo basezerane koko bazi akamaro kabyo, bahawe indi gahunda ya vuba, bityo hasezeranywa gusa imiryango 135 yateguwe nk’uko amategeko abiteganya, dore ko amategeko avuga ko abasezerana bagomba kurangwa iminsi 21 mbere y’uko basezerana.
Shema yavuze ko kuba umubare munini nk’uriya warasezeranye bizagabanya ibibazo byinshi bitashoboka gukemurwa abantu bataraseranye, birimo abana batemerwaga n’ababyeyi, bityo bikaba bizatuma guteza imbere amategeko agenga umuryango no kubana mu mahoro bigerwaho, abasezeranye bakabera abandi ibisubizo aho kubabera ingorane.
Yavuze ko ari intambwe nziza izafasha mu gucyemura ibibazo bikomeye, ababana bitewe n’amategeko batagiraho uburenganzira, ibibazo birimo kuzungura n’andi makimbirane menshi ashingiye mu kubana abantu batarasezeranye.
Video Abakobwa Beza
Yasezeranye Afite Imyaka 90
Labels: urukundo, utuntu n'utundi


text:
Kwizihiza EID ntibyatumye badohoka ku mabwiriza yo kwirinda Covid-19
Bamwe mu basilamu batuye mu bice bitandukanye by’Umujyi wa Kigali baravuga ko kwizihiza umunsi mukuru w’igitambo (EIDL AD’HA) bidatuma badohoka ku kubahiriza amabwiriza yo kwirinda covid-19, kuko nta utabona ubukana icyo cyorezo gifite muri iki gihe.
Ubusanzwe kuri uyu munsi mukuru, umusilamu wese wishoboye aba ategetswe kubaga itungo nk’ihene, intama, inka cyangwa ingamiya mu rwego rwo kubahiriza itegeko ry’Imana, ubwo yategekaga intumwa yayo Ibrahim (Aburahamu) gutangamo igitambo umuhungu we w’imfura, Ismael, maze mu gihe agiye gutamba Nyagasani akamushumbusha intama, akaba ari yo atangamo igitambo mu cyimbo cy’umuhungu we.
Kuri uyu munsi kandi uwatanze igitambo aba ategetswe no gusangira n’abandi kuko icyo gitambo kiba kigomba kugabanywamo ibice bitatu, biba bigizwe n’ukuri kwa nyiri kubaga n’umuryango we, ikindi kikaba ukuri k’umuturanyi hamwe n’ukuri kugomba gushyikirizwa abatishoboye (abakene).
Nkundimana Jihad ni umwe mu basilamu bagize amahirwe yo kubona itungo babaga, avuga ko kuba bari mu gikorwa cyiza cyo kubaga ariko kigahurirana n’ibihe bidasanzwe bya Covid-19, bitavuze ko bagomba kubireka.
Ati “Ntabwo twareka igikorwa cyo gukinja (kubaga) ahubwo n’ukwitwara neza n’ingamba tukazikaza kugira ngo tutaza guhura n’ibibazo by’iyo Covid kubera ko itoroshye muri ibi bihe, Covid yakaze cyane, ndashishikariza buri wese wagize amahirwe yo gukinja ko yabikorera iwe ku giti cye, kandi si ngombwa ko atumira abantu kubera ibihe turimo bidasanzwe”.
Nzamukosha Zainabu avuga ko mbere ya Covid-19 bizihizaga EID, ikaba nziza kubera ko batumiraga ingeri zigiye zitandukanye.
Ati “Ubundi iki gitambo tuba dutanze kigomba kujyanwa ahantu hatatu ni ukuvuga mu bakene, mu baturanyi no mu rugo iwawe. Intumwa y’Imana yatubwiye ko ibyiza ari ukubishyira hamwe ukabisangirira hamwe n’abantu bose kubera ko ushobora guhereza umuntu inyama nta muceri cyangwa amavuta afite ariko iyo ubimuhereye iwawe byose birimo ararya akishima. EID za mbere twihurizaga hamwe tugasangirira hamwe kuko gusangira bizana urukundo”.
Mufti w’u Rwanda Sheikh Hitimana Salim asaba abasilamu kutadohoka ku mabwiriza yo kwirinda Covid-19 bajya gusurana, kuko hari uburyo umuryango w’abasilamu mu Rwanda (RMC) wateguye ko n’abatishoboye bagerwaho.
Ati “Hari uburyo twari twateguye ko dushobora kuba twafashamo abantu dufatanyije n’inzego bwite za Leta, aho tugenda tukifashisha ruriya rubyiruko rw’abakorerabushake ku misigiti bakagenda bageza ikigomba gushyikirizwa umugenerwabikorwa ariko bakimusangisha iwe mu rugo”.
Ni ku nshuro ya kabiri hizihizwa umunsi mukuru wa EIDL AD’HA kuva icyorezo cya Covid-19 cyagaragara mu Rwanda muri Werurwe 2020.
Ibitekerezo ( 1 )
EIDL AD’HA yibutsa Abaslamu igihe Abrahamu yajyaga gutamba umuhungu we Ismail wabyawe n’umwarabukazi witwaga Agar.Ariko igitangaje,nuko bible yo ivuga ko Abrahamu yagiye gutamba Isaac wali afite nyina w’umuyahudi witwaga Sarah.Murumva ko Corowani ivuguruzanya na bible.Bisobanura ko kimwe muli ibyo bitabo kibeshya kandi kidaturuka ku Mana.Niyo mpamvu Imana idusaba "gushishoza",kubera ko amadini menshi aturuka kuli Satani.Ngo nitudasohoka mu madini y’ikinyoma,izaturimburana nayo ku munsi w’imperuka.


text: Mu gihugu cya Africa y'epfo habayo umugangakazi w'umunyafurika ubaga imitima. Niba wifuza kumenya byinshi ntuzacikwe n'ikiganiro Ni Nyampinga cyo ku wa Gatandatu. Birashoboka kandi ko hari igihe ujya wibaza uti, ese indyo yuzuye ni iki? Ese iboneka mu bihe biribwa? N'ibindi. Nawe ikiganiro Ni Nyampinga ntikizagucike. Ese ufite amatsiko kuri Ni Nyampinga Sakwe, ka nkubwire ko Tesi nyina yamufatiye imyanzuro, uti ese ni iyihe? Ushobora kandi kwibaza niba haratsinze indirimbo Baba lao cyangwa Yope. Reka duhane gahunda y'ejo ku wa Gatandatu saa munani zuzuye z'amanywa kuri Radio rwanda.


text:
Magingo aya hagaragazwa ko imiserebanya irimo amoko akabakaba 6.000, gusa iracyashyirwa mu cyiciro cy’inyamaswa zibangamiwe kubera uko yicwa.
Nk’ubu ubwoko bw’iba mu nzu bukunze kwibasirwa n’abatuye mu mijyi, aho usanga bayicisha imiti yica udukoko.
Ku munsi nk’uyu, abahanga mu byerekeye inyamaswa bashishikariza abantu gusoma inkururu zijyanye n’imiserebanyea izwi cyane nka Godzilla (yakinishijwe muri filime y’Abayapani mu 1954), uwitwa Puff the Magic Dragon (waririmbwe na Peter, Paul na Mary mu 1963) kandi bakaganiriza abana ku bijyanye na yo.
Banabashishikariza gushyira amashusho y’ubwoko bw’imiserebanya bakunda ku mbuga nkoranyambaga zabo, bakandikaho amagambo ashimishije bashaka.
Ibidasanzwe ku miserebanya
Mu moko akabakaba 6.000 y’imiserebanya harimo uwitwa “Basilisk” wahimbwe “Yesu Kristu” kubera ko ushobora kugenda hejuru y’amazi ukagera muri metero esheshatu utaribira.
Uwo mu bwoko bwitwa “Komodo” uboneka cyane muri Indonésie wo ushobora gukura ukagira uburebure bwa mero eshatu cyangwa ukarenzaho gato, ukaba wanapima ibiro bisaga 135.
Mu gihe inyamaswa nyinshi zihumurirwa zikoresheje amazuru, imiserebanya yo ikoresha ururimi. Irarusohora igakurura umwuka, ikongera ikarwinjiza maze rugakora ku rusenge rw’akanwa ikabasha kumenya ibyo ari byo.
Igira amaraso akonje bigatuma ihora ikeneye izuba kugira ngo ikomeze ibeho.
Imyinshi muri yo ikura amazi mu byo irya, ku buryo iramutse itanegereye ahantu hari amazi ntacyo byayitwara.
Itunzwe no kurya ibyatsi bigufi cyane, udukoko n’amagi y’izindi nyamaswa ntoya.
Imwe muri yo ishobora kwihinduranya amabara bitewe n’aho iri. Yose iyo icitse imirizo ntibirangirira aho kuko yongera kwimeza.
Uretse Antarctica, indi migabane yose igaragaraho imiserebanya. Impamvu ni uko uwo wo ukonja cyane kandi iba ikeneye aho igerwaho n’izuba.
Ikindi gitangaje ku miserebanya, abasobanura inzozi bavuga ko kuyirota bivuze ko uba uri mu byago.
Reba umuserebanya ushobora kugenda hejuru y’amazi


text:
Trending
Nshuti bavandimwe mwese , by’umwihariko Banyarwanda Banyarwandakazi ; Barundi Barundikazi, Bakongomani Bakongomanikazi ; Banyatanzaniya Banyatanzaniyakazi ; Bagande Bagandekazi, Banyakenya Banyakenyakazi ; Banyafurika Banyafurikakazi ; Banyakanada Banyakanadakazi ; Banyaburayi Banyaburayikazi ;Banyasiya Banyasiyakazi ; Banyaoseyaniya Banyaoseyaniyakazi ; Banyamerika Banyamerikakazi ; Basilamu Basilamukazi ; nshuti namwe kandi bavandimwe mutuye cyangwa muva ku yindi migabane ; muraho ?
Amahoro , ubuntu , ubumuntu , kugirirwa neza , gutsindishirizwa , imbabazi ndetse n’umunezero bituruka kandi bikomezwa n’Imana Data ; Umwami wacu Yesu Kirisito ; Umwuka wayo Wera ndetse no ku ntumwa y’Imana Mohamed nibibane kandi bihorane namwe , abanyu bose, ibihugu byacu kandi byame ku byanyu byose mu izina rya Yesu Kirisito .Amina
Mu gihe kirenze umwaka kiyingayinga imyaka 2, ubuzima bwarushijeho kugorana kuri benshi muri twe.ibibazo byarushijeho kwiyongera ku buryo bukabije cyane biturutse ku cyorezo cya Covid-19.Ubuzima bwarushijeho gusharira ku mpfubyi ,abapfakazi , abari mu zabukuru kandi batishoboye, abazitiwe n’ubumuga butandukanye barwana nabwo buri munsi , abarwayi b’indwara zidakira cyangwa bamaranye uburwayi igihe kirekire ,ababyeyi badafite ubufasha buhagije, abana bava mu miryango itishoboye ,abatakaje imirimo , abanyeshuri , abarimu , abapfushije , ndetse n’abandi mu ngero zitandukanye. Benshi muri twe ubuzima yewe bwarushijeho kandi bukomeje kuba iyanga kubera ibibazo byatewe na Covid -19, byiyongera ku bibazo cyangwa inzitizi z’ubuzima dusanganywe. Kuri benshi muri twe , icyanga cy’ubuzima gisa nicyatakaye kandi kwizera ko turamuka cyangwa tuzagira ejo heza biragoye.
Ntizimbye mu magambo rero kandi aka wa mugani ugira uti “ Inshuti nziza ndetse n’umuvandimwe muzima ubabonera mu bihe by’amage cyangwa by’amakuba “, nifuje kubandikira ngira ngo mbakomeze kandi mbasangize ko umunsi ku wundi dusangiye iyo mibabaro kandi mfata igihe cyo kubasengera no kubingingira Imana.By’umwihariko cyane ko tutari kumwe cyangwa ntabasha kandi ntashobora kuvugana na buri wese cyangwa gufasha buri umwe muri mwe uko bikenewe kandi uko mbyifuza, nifuje kubatura indirimbo “ Urukundo Rwawe “ -Your Love/Ton amour ( mu ndimi z’amahanga) narangije gutunganya muri studio ndetse no mu buryo bw’amashusho muri ino minsi. Ni indirimbo nahawe ndimo nsenga numva njye ubwanjye umunsi ku wundi nkisangana amarira ku maso kubwo kunyibutsa ibintu byinshi bibi ntarondora naciyemo cyangwa ngicamo ariko nabashije kandi nkibasha kurokoka ku bw’URUKUNDO RW’IMANA. Njye wisanze mu bupfubyi nkiri muto cyane kandi nkahura n’ibizahaza byinshi cyane , uyu munsi ndi umuhamya wuko Imana iriho , ariyo buzima n’ibyiringiro nyabyo , ishoboye kandi ishobora byose , idukunda bitavugwa, itirengagiza abayo igihe cyose bayiyambaje , ikindi kandi ko itemera ko abayo bakorwa n’isoni.
Cyane ko nifuza ko iyi ndirimbo iba iyawe kandi rwose ukayigira iyawe . Ukayirimba igihe cyose , ukayifashisha igihe bikomeye , ukayifashisha mu gihe ushaka kwegera Imana ndetse no bihe byo kuyishima, ndagushishikariza kwandika “ Urukundo Rwawe by Rwibutso Yves “ aho ushakira indirimbo muri Youtube hanyuma ukaba wayishyira ku rutonde rw’indirimbo wumva buri munsi . Bishobotse ndifuza kandi ndagusaba ko wanyemerera ugasabusikarayibinga (subscribe ) kuri rubuga rwa Youtube Yanjye ( Rwibutso Yves Official the Divine Worshipper ) aho usanga indirimbo zanjye .Ibi bizagufasha kudacikwa n’ibiganiro kandi n’indirimbo zindi nzagenda nshobozwa n’Imana kubakorera no kubagezaho.
Mbere yo gusoza iyi baruwa mbandikiye , munyemerere mbifurize kandi mbasabe gukomeza gukurikiza amabwiriza yo kwirinda no kurinda abandi Covid-19 uko tubisabwa kandi tubishishikarizwa n’abayobozi bacu. Ndifuza ko uzirikana kandi twese twazirikana kandi twahora twibukiranya ko gukerensa iki cyorezo cya Covid-19 ari icyaha gikomeye ndetse ari inzira ishobora kudushora mu kurimbura imiryango ndetse n’ibihugu byacu. Nimucyo tuzirikane ko hari byinshi Uwiteka akidutegerejeho kandi ko kubaho kwacu hari benshi kubeshejeho. Nitugire intego yo kwirinda no kurinda abandi icyorezo cya Covid-19 dukurikiza amabwiriza duhabwa ariko kandi tunikingiza. Njye Rwibutso Yves muvugana nafashe inkingo za Covid-19 zombi kandi meze neza rwose. Mu kazi nkora ka buri munsi kuva mu ntango y’amaza y’icyorezo cya Covid-19, sinabara umubare w’abana (Impinja , abana bamaze gukuraho gato , abagore , abagabo ,abasaza , abakecuru , abasore ndetse n’abagabo b’ibigango ) maze kwibonera bicwa n’iki cyorezo cya Covid-19. Bamwe kandi benshi muri aba bantu bakuze nabo wasangaga bakerensa iki cyorezo kandi badakurikiza amategeko yo kukirinda uko bikwiriye . Aba kandi bagiye banga kwikingiza ndetse bakangurira abandi kutikingiza. Ndagusaba kudaha amatwi abakubuza kwikingiza no gukora ibikwiriye ngo urinde ubuzima bwawe , ubw’abawe , ndetse n’ abo musangiye igihugu n’umugabane . Ukubaho kw’ibihugu byacu n’imigabane dukomokaho biri mu biganza byacu kandi ntibizashoboka tutakiriho kuko nta gihugu ndetse nta n’umugabane wabaho tutariho cyane ko aritwe tubigize.
Mbashimiye cyane ku bw’ubufasha mutahwemye kungaragariza haba mu mwuga w’itangazamakuru , mu buhanzi ( kuririmba , ubusizi , gukina amakinamico nka Runiga,etc) ndetse no mu buzima bwite bwanjye.
Nshimiye cyane kandi umuvandimwe Niyibizi Radjabu (Jimmy ) ; Producer Prince Ombeni (uzwi muri ino minsi ku kazina k’akabyiniriro ka Prince Charmant de Jesus ) ; Umuvandimwe Nyamitali Patrick ; umuvandimwe Gaby Kamanzi ; umuvandimwe Manirakoze Jessica (Edmonton,Canada) ; abavandimwe bakaba n’abahanzi b’indirimbo zo kuramya ndetse no guhimbaza Imana barimo kandi Pastor Ndayishimiye Jean Marie (Edmonton ,Canada ) ; Nkuru Etienne (Edmonton ,Canada ) ; Mushimiyimana Gentille ( Edmonton , Canada ) ; Milca Kakete(Edmonton, Canada ) ; Byiringiro Patrick (Edmonton ,Canada ) ; Irade Simplice (Edmonton, Canada ) ; Rusengo Furaha (Edmonton ,Canada) ndetse na Nice Ndatabaye (Edmonton, Canada). Bavandimwe Amani Mutabazi(Edmonton , Canada ) ; Byiringiro Frank(Edmonton ,Canada ) ; Nsengiyumva Alex Francois (Edmonton,Canada ) ; Ikimpaye Liliane (Edmonton ,Canada ) ; Famille Gakuba Fleury( Edmonton , Canada) ;Famille nshimirimana Fella (Edmonton, Canada ) ; Evangelist Jean Paul Niyibizi (Edmonton,Canada ) ; Pastor Debora Uwase Ngezayo(Edmonton,Canada) ndetse n’imiryango yanjye dusangira ubuzima bwa buri munsi “ Memory Keepers Association (Edmonton,Canada) na Eden Garden Christian Family Church (Edmonton ,Canada)” ; namwe ndabashimiye. Ibi byose murika , kubigeraho mwabigizemo uruhare rukomeye.
Mu gusoza rero , mwese mbatuye kandi ibyanditswe byera bibiri. 1 Yohani 4:9 hagira hati : “Dore uko urukundo rw’Imana rwigaragaje muri twe : Imana yohereje Umwana wayo w’ikinege ku isi, kugira ngo tubeshweho na We” ; ndetse 2 Abakorinto 5:7 hagira hati : “kuko tuba tugenda tuyoborwa no kwizera, tutayoborwa n’ibyo tureba”. Icyanditswe cya mbere kigaragiye Indirimbo “Urukundo Rwawe ndimo nsohohora kandi nabandikiye mbatura. Hanyuma icya kabiri kigaragiye indirimbo “ Shikama Mu Kwizera” izitirirwa Album yanjye ya mbere cyangwa umuzingo w’indirimbo, indirimbo “Urukundo rwawe izasohokaho”.
Muhorane Imana, ubumuntu ,abantu , ubuzima buzima butazima, inka n’amata ndetse n’amahoro azira imihoro , aho muteka mutekanye kandi mwibaruka munaguka muri byose.
Imigisha y’Imana kuri twese .
Uwanyu Rwibutso Yves,
Umusizi utari umusazi n’umusenzi utari umusenzi
Umuririmbyi wa Nyiribiremwa uririmba agahimbarwa kabone n’iyo rwose yaba atarimbye.
Umu Pasteri wo mu igihugu cya Kenya usanzwe atuye muri Leta Zunze ubumwe yamaze kwegura ku inshingano ze nyuma yuko umwe mu bakristo ashize hanze amajwi ye hanze. Uyu mu Pasteri wo mw’itorero...
Umuhanuzikazi Utang Edet Effiong, wari afite itorero mu mujyi wa Ikot Edem Odo muri Leta ya Cross River, mu majyepfo ya Nigeria, abagize umuryango we bamushyinguye ari muzima ubwo bari barakaye...
Nyuma cy’amezi atari make insengero zujuje ibisabwa zemerewe gukora ariko ntizakire abana bari munsi y’imyaka itandatu, kuri ubu Minisiteri y’Ubutegetsi bw’Igihugu yashyizeho amabwiriza mashya agenga...
Pasiteri wo mu gihugu cya Ghana, yafashwe asambana n’umugore wubatse bambaye ubusa, imbere ku gicaniro cy’itorero rye. Uyu mu pasiteri utavuzwe amazina, muri videwo yagiye hanze yafashwe...


text:
ABAKURAMBERE N’ABAHANUZI
IGICE CYA 38 - URUGENDO RUKIKIYE EDOMU15
I Kadeshi, aho Abisiraheli bari babambye amahema hari bugufi cyane y’umupaka wa Edomu, kandi Mose n’Abisiraheli bifuzaga cyane kunyura muri icyo gihugu bakajya mu Gihugu cy’Isezerano. Ku bwo iyo mpamvu, nk’uko Imana yari yarabategetse, boherereje umwami wa Edomu ubu butumwa: AA 288.1
“Isirayeli mwene so arakubwira ati: Uzi imiruho twabonye yose. Ba sogokuruza baramanutse bajya mu Egiputa, tumarayo igihe kirekire. Abanyegiputa batugirira nabi, bayigirira na ba sogokuruza. Dutakiye Uwiteka, yumva ijwi ryacu, atuma marayika, adukura mu Egiputa. Dore none turi i Kadeshi, umudugudu wo ku rugabano rwawe. Reka tunyure mu gihugu cyawe: ntituzagira umurima cyangwa uruzabibu tunyuramo, kandi ntituzanywa amazi yo mu mariba yawe: ahubwo tuzaca mu nzira y’umwami, twe gutambikira iburyo cyangwa ibumoso, tugeze aho tuzarangiriza igihugu cyawe.” AA 288.2
Kuri iryo saba mu kinyabupfura, babasubizanyije iterabwabo babahakanira ngo: “Ntuzanyura mu gihugu cyanjye, ntagusanganiza inkota.” AA 288.3
Abayobozi b’Abisiraheli batangajwe n’uko kwimwa inzira maze bongera koherereza umwami ubutumwa bumwinginga kandi bamuha isezerano rivuga ngo: “Tuzaca mu nzira nini; kandi twebwe n’amatungo yacu nitunywa amazi yawe, tuzakwishyura icyo uzacira: reka tuhace n’amaguru gusa, nta kindi tuzahakora.” AA 288.4
Yongeye kubasubiza ngo: “Ntimuzahanyure.” Ingabo z’Abanyedomu zari zashyizwe mu nzira ziruhije kugira ngo uburyo bwose bwo kuhanyura mu mudendezo bwe gushoboka, kandi Abaheburayo babujijwe gukoresha imbaraga. Bagombaga rero kugenda urugendo rurerure bakikiye Edomu. AA 288.5
Iyo abo bantu biringira Imana igihe bari bageze mu kigeragezo, Umugaba w’ingabo z’Uwiteka aba yarabayoboye akabanyuza muri Edomu, kandi abaturage ba Edomu bajyaga kubatinya, maze aho kubagirira nabi, bari kubagirira neza. Ariko Abisiraheli ntibahise bakurikiza ijambo ry’Imana, maze igihe bitotombaga kandi bivovota ayo mahirwe atagira uko asa arabacika. Igihe amaherezo bari biteguye gusaba umwami ngo abahe inzira yaranze. Kuva igihe bari baraviriye mu Misiri, Satani yari yarakomeje gukora ubudatuza akabatega ibisitaza n’ibigeragezo mu nzira kugira ngo batazaragwa Kanani. Kandi ku bwo kutizera kwabo, bari baragiye kenshi bamukingurira urugi kugira ngo arwanye umugambi w’Imana. AA 288.6
Igihe abamarayika b’Imana biteguye kugira icyo badukorera, ni ingenzi kwizera ijambo ry’Imana no gukora ibyo ridusaba nta kuzuyaza. Abamarayika babi bahora biteguye kurwanya intambwe yose yo kujya imbere. Iyo Imana ibwiye abana bayo kugenda, iyo yiteguye kubakorera ikibomeye, Satani abagerageresha kubabaza Uwiteka bashidikanya kandi bazarira. Ashaka gukongeza umwuka w’intambara, agateza kwitotomba cyangwa kutizera maze akabavutsa imigisha Imana ishaka kubaha. Abagaragu b’Imana bakwiriye guhora bari maso, biteguye kugenda bihuse igihe ubuntu bw’Imana bukinguye inzira. Gutinda uko ari ko kose kwabaho ku ruhande rwabo biha Satani igihe cyo gukora kugira ngo abatsinde. AA 288.7
Mu mabwiriza yahawe Mose bwa mbere ku byerekeye urugendo rw’Abisiraheli banyura muri Edomu, nyuma yo kuvuga ko Abanyedomu bazatinya Abisiraheli, Uwiteka yari yarabujije ubwoko bwe gukoresha ayo mahirwe bufite maze bukarwanya Abanyedomu. Kubera ko imbaraga y’Imana yagombaga kuba mu ruhande rw’Abisiraheli, kandi ubwoba bw’Abanyedomu bukabatera kuba abanyantege nke imbere yabo, Abaheburayo rero ntibagombaga kubarwanya. Itegeko bahawe ryari iri ngo: “Nuko mwirinde cyane, ntimubarwanye, kuko ntazabaha ku gihugu cyabo, naho yaba intambwe imwe y’ikirenge, kuko nahaye Esawu umusozi wa Seyiri ho gakondo.” (Gutegeka kwa kabiri 2:4,5). Abanyedomu bakomokaga kuri Aburahamu na Isaka. Kubwa Aburahamu na Isaka, abagaragu bayo, Imana yari yaragiriye neza urubyaro rwa Esawu. Yari yarabahaye umusozi Seyiri ngo ube uwabo kandi ntibagombaga kubuzwa amahoro keretse bakoze ibyaha bakitandukanya n’imbabazi zayo. Abaheburayo bagombaga kurimbura rwose abaturage b’i Kanani bari baramaze kuzuza igikombe cyo gukiranirwa kwabo; ariko Abanyedomu bari bagifite agahenge ko kwihana, bityo bagombaga kugirirwa imbabazi. Imana yishimira kubabarira, kandi yerekana impuhwe zayo mbere yuko ihana. Yigishije Abisiraheli kurokora Abanyedomu mbere y’uko ibasaba kurimbura abaturage b’i Kanani. AA 289.1
Abakurambere ba Edomu na Isirayeli bari abavandimwe, bityo ubugwaneza bwa kivandimwe n’imibanire myiza byagombaga kuba hagati yabo. Abisiraheli babujijwe icyo gihe cyangwa ikindi gihe kizaza kwihorera ku nabi bagiriwe ubwo bangirwaga kunyura mu gihugu cya Edomu. Ntibagombaga kwitega ko bakwiriye kwigarurira igice icyo ari cyose cy’igihugu cya Edomu. Nubwo Abisiraheli bari ubwoko bwatoranyijwe n’Imana, bagombaga kumvira amabwiriza Imana yari ibahaye. Imana yari yarabasezeranyije umurage mwiza, ariko ntibari bakwiriye kwibwira yuko ari bo bonyine bafite uburenganzira ubwo ari bwo bwose ku isi ngo bashake kwirukana abandi bose. Mu biganiro byose bagiranye n’Abanyedomu, bagombaga kwirinda kubarenganya. Bagombaga kugura na bo ibyo babaga bakeneye, bakishyura neza ibyo bahabwaga byose. Mu rwego rwo gutera Abisiraheli umwete wo kwizera Imana no kumvira ijambo ryayo, bibukijwe muri aya magambo ngo: “Uwiteka Imana yanyu yahahaye umugisha;...nta cyo mwakennye.” Ntabwo Abisiraheli bakeshaga Abanyedomu amaramuko kuko bari bafite Imana ikize ku bintu. Ntibagombaga gukoresha imbaraga cyangwa uburiganya ngo bashake uko babona ikintu cy’Abanyedomu icyo ari cyo cyose; ahubwo mu ko babagiriraga ko se, bari bakwirive gutanga urugero rw’ihame riri mu itegeko ry’Imana rivuga ngo: “Ukunde mugenzi wawe nk’uko wikunda.” AA 289.2
Iyo banyura muri Edomu nk’uko Imana yari yabiteganyije, uko kuhanyura ntibyajyaga kubabera umugisha bonyine ahubwo byari no kubera umugisha abari batuye icyo gihugu, kuko bayri kubaha amahirwe yo kumenyana n’ubwoko bw’Imana no kubona uko buyisenga ndetse bakibonera uko Imana ya Yakobo yakungahazaga abayikunda kandi bakayubaha. Ariko kutizera kw’Abisiraheli kwatumye ibyo byose bitabaho. Imana yari yarasubije gusaba kw’Abisiraheli maze ibaha amazi, ariko yemeye ko kutizera kwabo kubazanira igihano kigukwiriye. Nanone bagombaga kwambukiranya ubutayu kandi bakamarwa inyota n’amazi avuye mu isoko yabonetse mu buryo bw’igitangaza batajyaga kongera gukenera iyo bizera Imana. AA 289.3
Nk’uko byari byavuzwe, nanone ingabo z’Abisiraheli zongeye kwerekeza mu majyepfo, kandi banyura mu butayu ahasaga nk’aho habaciye intege cyane bamaze kubona imyanya imwe n’imwe itoshye mu misozi no mu bibaya bya Edomu. Mu ruhererekane rw’udusozi twari dukikije ubwo butayu bubi, hari umusozi witwaga Rori, kandi mu mpinga yawo ni ho Aroni yajyaga gupfira akanahahambwa. Igihe Abisiraheli bageraga kuri uwo musozi, Imana yategetse Mose iti:“Jyana Aroni na Eleyazari umwana we, ubazamure umusozi Hori: wambure Aroni imyambaro ye, uyambike Eleyazari umwana we; maze Aroni ari bupfireyo, asange ubwoko bwe.” Kubara 20:25,26. AA 289.4
Abo bagabo bombi b’abakambwe n’uwo musore muto bazamukanye uwo musozi. Imitwe ya Mose na Aroni yariho imvi z’uruyenzi. Ubuzima bwabo butakenyutse kandi bwabayemo ibitangaza byinshi, bwaranzwe n’ibigeragezo bikomeye ndetse babona n’icyubahiro cyinshi cyane kitigeze gihabwa abantu benshi. Bari abagabo bafite ubushobozi kamere, kandi ububasha bwabo bwose bwari bwarongerewe, bwarashyizwe hejuru, kandi bwarahawe icyubahiro ku bwo gusabana n’Imana. Bari barakoresheje ubuzima bwabo bakorera Imana na bagenzi babo bitiziganye. Mu maso habo hagaragaraga ubwenge bukomeye, gushikama n’imigambi ihamye, n’urukundo rwinshi. AA 290.1
Hari hashize imyaka myinshi Mose na Aroni bafatanya mu bibahangayikisha n’imiruho. Bari barafatanyije mu makuba atabarika, kandi bari barasangiye imigisha y’Imana; ariko igihe cyari cyegereje ngo batandukane. Bakomeje kuzamuka buhoro buhoro, kuko akanya kose bamaranaga kari ingenzi. Bazamukaga ku gacuri kandi mu buryo bubaruhije cyane; kandi uko bahagararaga ngo baruhuke, bavuganaga ibyerekeye igihe cyashize n’ikizaza. Imbere yabo aho bashoboraga kugeza amaso, bahabonaga ibyaranze kuzerera kwabo mu butayu. Mu kibaya cyari hasi y’uwo musozi, ni ho ingabo nyinshi z’Abisiraheli zari zibambye amahema, ingabo abo bagabo batoranyijwe bari barakoreye mu gihe kirekire cy’imibereho yabo. Kumererwa neza kw’Abisiraheli ni ko kwari kwaragiye kubahangayikisha kandi kugatuma batanga ibitambo bikomeye cyane. Hirya y’imisozi ya Edomu hari inzira ijya mu Gihugu cy’Isezerano, igihugu Mose na Aroni batajyaga kugira amahirwe yo kubona ku migisha yacyo. Nta gitekerezo cyo kwigomeka cyabonye urwaho mu mitima yabo, nta mvugo yo kwitotomba yigeze isohoka mu kanwa kabo; nyamara mu maso yabo habonekaga umubabaro igihe bibukaga icyabavukije umurage wa ba sekuru. AA 290.2
Aroni yari arangije umurimo yakoreye Abisiraheli. Hari hashize imyaka inirongo ine, igihe yari amaze imyaka mirongo inani n’itatu y’amavuko, Imana imuhamagariye gufatanya na Mose umurimo ukomeye cyane yari ahawe. Yari yarakoranye n’umuvandimwe we mu gukura abana ba Isiraheli mu Misiri. Yari yararamiye amaboko y’uwo muyobozi ukomeye igihe ingabo z’Abisiraheli barwanaga n’Abamaleki. Yari yaremerewe kuzamuka umusozi Sinayi kugira ngo yegere aho Imana iri ndetse ari nko kwitegereza ubwiza bwayo. Uwiteka yari yarahaye umuryango wa Aroni umurimo w’ubutambyi, kandi yari yaramuhaye icyubahiro ubwo yerezwaga ubutambyi bukuru. Uwiteka yari yaramukomereje muri uwo murimo wera ubwo yatangaga ibihano biteye ubwoba akarimbura Kora n’abambari be. Icyorezo cyari cyahagaze bitewe no kwinginga kwa Aroni. Igihe abahungu be babiri bicwaga ku bwo guhinyura itegeko ry’Imana, ntabwo yigometse cyangwa ngo yitotombe. Nyamara ibyaranze ubuzima bwe bwiza byari byarajemo agatotsi. Aroni yakoze icyaha gikomeye igihe yemeraga ibyo abantu basabye akarema inyana y’izahahu kuri Sinayi, kandi na none n’igihe yafatanyaga na Miriyamu kwitotombera Mose no kumugirira ishyari. Kandi we na Mose, bari baragayishije Uwiteka i Kadeshi ubwo batakurikizaga itegeko ryo kubwira igitare ngo gitange amazi. AA 290.3
Imana yifuzaga ko abo bayobozi bakomeye b’ubwoko bwayo baba abahagarariye Kristo. Aroni yagiraga amazina y’Abisiraheli ku gituza cye. Yabwiraga abantu ubushake bw’Imana. Yinjiraga ahera cyane ku munsi w’impongano, “yitwaje amaraso,” nk’umuhuza w’Abisiraheli bose. Yasohokaga amaze gukora uwo murimo agaha umugisha iteraniro ry’Abaisiraheli, nk’uko Kristo azaza guha umugisha ubwoko bwe bumutegereje igihe umurimo we wo kubuhongerera uzaba urangiye. Uburyo iyo nshingano yera yubahwaga cyane, ni byo byatumye icyaha cya Aroni i Kadeshi, wari uhagarariye Umutambyi mukuru wacu ukomeye, gikomera gityo. AA 291.1
Mose afite agahinda kenshi, yambuye Aroni imyenda yera, ayambika Eleyazari, uwo Imana yari yatoye ngo amusimbure. Kubera icyaha yakoreye i Kadeshi, Aroni yambuwe amahirwe yo gukora umurimo w’umutambyi mukuru i Kanani, umurimo wo gutamba igitambo cya mbere mu gihugu cyiza bityo agataha umurage w’Abisiraheli. Mose yagombaga gukomeza kwikorera umutwaro we ayobora ubwoko bw’Imana akabugeza ku ngabano z’i Kanani. Yagombaga kugera aho yitegereza igihugu cy’Isezerano ariko ntacyinjiremo. Iyo igihe bari bahagaze imbere y’igitare i Kadeshi, aba bagaragu b’Imana bihangana batitotombera ikigeragezo bahagiriye, mbega uburyo ahazaza habo hari gutandukana n’uburyo ibintu byagenze! Igikorwa kibi ntigishobora na rimwe gukosorwa. Bishoboka yuko umurimo umuntu yakoze mu mibereho ye yose itagarura ibyatakajwe mu kanya gato k’ikigeragezo cyabayeho cyangwa mu guhubuka. AA 291.2
Kutaba mu nkambi kw’abayobozi babiri bakomeye, no kuba bari baherekejwe na Eliyazari byari bizwi neza ko ari we ugomba gusimbura Aroni ku nshingano ye yera, byakanguye abantu kandi bategereza kugaruka kwabo bafite amatsiko. Ubwo abantu bitegerezaga inteko yabo nini cyane, basanze yuko hafi y’abantu bakuru bose bavuye mu Misiri bari barashiriye mu butayu. Bibutse urubanza Mose na Aroni baciriwe, bose bumvise ko hari ikintu kibi kiri bubeho. Bamwe bari bazi iby’urwo rugendo rudasanzwe rwo kujya mu mpinga y’umusozi Hori, bityo guhangayikira abayobozi babo bikomezwa cyane no kwibuka ibintu bibi byabayeho no kumva umutima wabo ubashinja. AA 291.3
Nyuma y’ibyo abantu babona Mose na Eleyazari bamanuka uwo musozi buhoro buhoro, ariko Aroni Atari kumwe na bo. Eleyazari yari yambaye imyambaro y’ubutambyi, bigaragaza yuko yasimbuye se ku murimo wera. Ubwo abantu bari bafite intimba ku mutima bari bamaze guteranira iruhande rw’umuyobozi wabo, Mose yababwiye ko Aroni yamupfiriye mu maboko mu mpinga y’umusozi Hori, kandi ko aho ari ho bamuhambye. Iyo mbaga itangira kuririra Aroni no kuganya kubera ko bose bakundaga Aroni nubwo incuro nyinshi bari baramuteje agahinda. “Iteraniro ryose ribonye yuko Aroni yapfuye, inzu ya Isirayeli yose imana iminsi mirongo itatu iririra Aroni.” AA 291.4
Ku byerekeye ihambwa ry’umutambyi mukuru wa Isiraheli, Ibyanditswe byera bibivuga mu buryo bworoshye biti: “. ni ho Aroni yapfiriye ni ho bamuhambye.” (Gutegeka kwa Kabiri 10:6). Ihambwa rya Aroni ryakozwe hakurikijwe itegeko ry’Imana, rihabanye cyane n’imico yo muri iki gihe. Muri iki gihe, imihango yo guhamba umuntu wari ukomeye ihindurwa umwanya wo kwirata ibyo abantu bafite no gusesagura. Igihe Aroni yapfaga, [kandi yari umwe mu bantu bakomeye cyane bigeze babaho], hari abantu be ba bugufi babiri gusa, aba ni bo babonye urupfu rwe kandi baranamuhamba. Icyo gituro cyari cyonyine ku musozi wa Hori cyahishwe Abisiraheli buheriheri. Imana ntibeshwa icyubahiro no kwerekana ubukire nk’uko bikunze gukorerwa ku muntu wapfuye, ndetse no gupfusha ubusa umutungo iyo imirambo isubizwa mu mukungugu. AA 291.5
Iteraniro ry’Abisiraheli bose ryaririye Aroni, nyamara ntibashoboraga kumva igihombo bagize nk’uko byagendekeye Mose. Urupfu rwa Aroni rwibukije Mose cyane ko iherezo rye na we ryegereje; ariko nk’uko igihe cye cyo kuba ku isi cyagombag kuba kigufi, yagize intimba iremereye mu mutima ku bwo kubura uwo bafatanyaga ibihe byose — uwo bari barasangiye imyaka myinshi ibyishimo n’umubabaro, ibyiringiro n’ubwoba. Ubwo rero Mose yagombaga gukomeza gukora wenyine; ariko yari azi yuko Imana ari incuti ye, kandi ni yo yishingirizagaho cyane. AA 292.1
Hashize igihe gito bavuye ku musozi Hori, Abisiraheli baneshejwe ku rugamba barwana na Aradi, umwe mu bami b’i Kanani. Ariko batabaje Imana ngo ibafashe, bahawe ubufasha buturutse mu ijuru maze abanzi babo bahunga intatane. Aho kugira ngo uko kunesha kubatere gushima no kumva uburyo babeshejweho n’Imana, kwabateye kwirata no kwiyiringira ubwabo. Bidatinze bongeye gusubira muri ya ngeso ya kera yo kwitotomba. Icyo gihe ntabwo bari banyuzwe kubera ko mu myaka hafi mirongo ine yari ishize, ingabo z’Abisiraheli zitari zaremerewe guhita zinjira muri Kanani nyuma yo kwigomeka kwabaye ubwo abatasi bari bamaze gutanga amakuru y’i Kanani. Bavuze ko gutinda kwabo mu butayu bitari bikwiye, bagasobanura ko bagombye kuba baratsinze abanzi babo namber hose nk’uko byari bigenze icyo gihe. AA 292.2
Ubwo bakomezaga urugendo rwabo bagana mu majyepfo, banyuze mu kibaya kirimo ubushyuhe bwinshi, kirimo umusenyi, kitagira aho kugama izuba cyangwa ibimera ibyo ari byo byose. Iyo nzira yasaga n’aho ari ndende kandi iruhanyije, bityo barananirwa cyane kandi bagira inyota. Na none bongeye kunanirwa kwihanganira ikigeragezo cyo kwizera no kwihangana. Ku bwo kuguma mu ruhande rwijimye rw’ibyo banyuzemo, barushijeho kwitandukanya n’Imana. Bibagiwe ko iyo batitotomba ubwo amazi yakamaga i Kadeshi, bajyaga kurindwa gukora urugendo ruzenguruka Edomu. Imana yari yaragambiriye ibintu byiza kuri bo. Imitima yabo iba yaruzuyemo gushima Imana kubwo kuba yari yarabahaniye icyaha cyabo mu buryo bworoheje butyo. Nyamara aho kugira ngo bayishime, birase bavuga ko iyo Imana na Mose batahaba, bajyaga kuba baramaze kwigarurira Igihugu cy’Isezerano. Bamaze kwishyira mu kaga, ibyabo bamazekubigira bibi cyane kurenza uko Imana yateganyije, ibyago byose bahuye nabyo babigeretse ku Mana. Uko ni ko batekereje nabi uko Imana yabagenzerezaga, maze amaherezo binubira ibintu byose. Babonaga mu Misiri ari heza cyane ndetse ari aho kwifuzwa kuruta umudendezo n’igihugu Imana yabajyanagamo. AA 292.3
Uko Abisiraheli bimikaga umwuka wo kwitotomba, bari biteguye no kujora imigisha bahabwaga. “Abantu bavuga Imana na Mose nabi bati: ‘Mwadukuriye iki mu Egiputa, mukatuzana gupfira mu butayu? Ko ari nta mitsima tuhabonera akaba ari nta mazi kandi tubihiwe n’iyi mitsima mibi.” AA 292.4
Mose yeretse neza abantu icyaha cyabo gikomeye. Ubushobozi bw’Imana bwonyine ni bwo bwari bwarabarinze “ikabayobora inzira ica muri bwa butayu bunini buteye ubwoba, burimo inzoka z’ ubusagwe butwika na sikorupiyo n’ubutaka bugwengeye butarimo amazi, ikagukurira amazi mu gitare kirushaho gukomera...” (Gutegeka kwa Kabiri 8:15). Umunsi wose w’urugendo rwabo bari bararinzwe n’igitangaza cy’imbabazi z’Imana. Mu nzira yose banyuzemo bayobowe n’Imana bari barabonye amazi yo kubamara inyota, babona imitsima ivuye mu ijuru yo kubamara inzara, ndetse babona n’amahoro n’ubwihisho munsi ya cya gicu cyabatwikiraga ku manywa n’ubw’inkingi y’umuriro nijoro. Abamarayika bari barabitayeho igihe bazamuka imisozi y’ibitare kandi bakanyura mu nzira z’ibihanamanga zo mu butayu. Nubwo bari baranyuze muri iyo miruho yose, nta munyantegenke wabarangwagamo. Mu rugendo rwabo rurerure, ibirenge byabo ntibyari byarabyimbye; nta n’ubwo imyambaro yabo yigeze isaza. Imana yari yarabatsindiye inyamaswa z’inkazi n’izikururuka zifite ubumara zo mu ishyamba no mu butayu. Iyo abantu bakomeza kubona ibyo bihamya byose by’urukundo rwayo maze bagakomeza kwitotomba, Uhoraho yari gukuraho uburinzi bwe kugeza ubwo bari guha agaciro kubitaho kwe kuje imbabazi maze bakamugarukira bihannye kandi bicishije bugufi. AA 293.1
Kubera ko bari barakingiwe n’imbaraga z’Imana, ntibari bazi ibyago bitabarika byahoraga bibazengurutse. Mu kuba indashima kwabo no kutizera bari barifuje urupfu, hanyuma Uhoraho yemera ko urupfu rubageraho. Inzoka z’ubusagwe zari mu butayu hose zitwaga inzoka ziteye ubwoba kubw’ingaruka zikomeye zakomokaga ku kurumwa nazo. Byateraga ubusagwe butuma aho yariye habyimbagana kandi umuntu agapfa vuba. Ubwo Imana yakuraga ukuboko kwayo kurinda ku Bisiraheli, abantu benshi cyane bariwe n’ibyo biremwa bifite ubumara. AA 293.2
Habayaho ubwoba n’akayubi mu nkambi yabo yose. Hafi muri buri hema ryose habaga hari abasamba cyangwa abapfuye. Nta hema na rimwe ritagezweho. Akenshi ituza rya nijoro ryarogowaga n’imiborogo ikaze yamenyeshaga abantu yuko hari abandi bamaze gupfa. Abantu bose bari bahuze bari kwita ku ndembe, cyangwa barinda ababaga batararibwa n’inzoka. Noneho nta kwitotomba kwasohokaga mu kanwa kabo. Ugereranyije n’imibabaro bari bafite ubwo, ingorane n’ibigeragezo banyuzemo mbere byasaga n’aho bidakwiriye no gutekerezwa. AA 293.3
Noneho abantu bicishije bugufi imbere y’Imana. Basanze Mose bicuza kandi bamwinginga bati: “Twakoze icyaha, kuko twavuze Uwiteka na we nabi.” Hari hashize akanya gato gusa bamurega ko ari we mwanzi wabo gica, ko ari we ntandaro y’imiruho n’imibabaro yabo. Ariko n’igihe bavugaga ayo magambo bari bazi neza ko bamushinja ibinyoma; maze ibyago nyabyo bije, bamuhungiraho kuko ari we wenyine washoboraga kubavuganira ku Mana. Batatse bavuga bati: “Saba Uwiteka adukuremo izi nzoka.” AA 293.4
Mose yategetswe n’Imana gucura inzoka y’umuringa isa n’izo nzima maze akayimanika mu nkambi y’abantu. Abantu bose bari bariwe n’inzoka bagombaga kureba iyo nzoka maze bagakira. Mose yagenje atyo maze iyo nkuru inejeje isakazwa mu nkambi hose ko abari bariwe n’inzoka bose bagomba kureba kuri iyo nzoka y’umuringa maze bakabaho. Benshi bari bamaze gupfa, maze igihe Mose yamanikaga iyo nzoka ku giti, bamwe ntibizeye yuko kureba kuri icyo gishushanyo cy’umuringa gusa byajyaga kubakiza. Bene abo bararimbukiye mu kutizera kwabo. Nyamara habayeho abandi benshi bizeye uburyo bwo gukira Imana yari yabateguriye. Abagabo, abagore, abavandimwe b’abahungu n’ab’abakobwa bari bashishikariye gufasha incuti zabo zababazwaga n’izenda gupfa guhanga amaso yabo yari yararerembutse kuri iyo nzoka. Nubwo babaga batakivuga kandi bari gusamba, iyo bashoboraga kuyireba rimwe gusa, barakiraga rwose. AA 293.5
Abantu bari bazi neza ko mu nzoka y’umuringa nta mbaraga irimo ishobora gukiza uyirebye bene aka kageni. Imbaraga ikiza yaturukag ku Mana yonyine. Mu bwenge bwayo, Imana yahisemo gukoresha ubu buryo bwo kugaragaza ubushobozi bwayo. Kubw’ubwo buryo bworoheje, abantu babashije kumenya ko ibyaha byabo ari byo byabateje ako kaga. Bahawe icyizere kandi ko nibumvira Imana nta mpamvu yo kugira ubwoba bari kugira kubera ko yari kubarinda. AA 294.1
Kumanika inzoka y’umuringa byari bigamije kwigisha Abisiraheli icyigisho cy’ingenzi. Ntibashoboraga kwikiza ingaruka zikomeye z’ubusagwe bwari mu bisebe byabo. Imana yonyine ni yo yashoboraga gukiza, ariko kandi bagombaga kwerekana yuko bizera ibyo Imana yari yabateganyirije. Bagomba kureba kugira ngo babeho. Kwizera kwabo ni ko Imana yemeraga, kandi bagaragazaga ukwizera kwabo babinyujije mu kureba kuri iyo nzoka. Bari bazi yuko inzoka ubwayo nta gaciro ifite, ahubwo yagereranyaga Kristo; kandi kuba kumwizera byari ngombwa, byeretswe intekerezo zabo muri ubwo buryo. Kugeza ubwo abantu bari baragiye bazanira Imana amaturo yabo, kandi bumvaga ko kugenza batyo byababeraga impongano ikwiriye y’ibyaha byabo. Ntabwo bishingikirije ku Mucunguzi wari kuzaza, uwo ibyo bitambo byashushanyaga. Noneho Uhoraho yabigishije ko ibitambo byabo bitarushaga ubushobozi n’agaciro iyo nzoka y’umuringa, ko ahubwo muri ubwo buryo byagombaga kwerekeza ibitekerezo byabo kuri Kristo, igitambo gikomeye cy’ibyaha. AA 294.2
“Kandi nk’uko Mose yamanitse inzoka mu butayu, ni ko Umwana w’umuntu akwiriye kumanikwa; kugira ngo umwizera wese abone guhabwa ubugingo buhoraho.” (Yohana 3:14, 15). Ahantu bose babaye ku isi barumwe n’urubori rwica rwa “ya nzoka ya kera, yitwa umwanzi na Satani.” (Ibyahishuue 12.9). Ingaruka z’icyaha zica zishobora gukurwaho gusa n’iby’Imana yateganyije. Abisiraheli bakijije ubugingo bwabo kubwo kureba inzoka yari imanitswe. Uko kureba kwagaragazaga kwizera. Babayeho kubera ko bizeye ijambo ry’Imana kandi bakiringira uburyo yabateganyirije kugira ngo bakire. Uko ni ko umunyabyaha akwiriye kureba kuri Kristo akabaho. Ababarirwa iyo yizeye igitambo cy’impongano. Ibihabanye na ya nzoka itaragiraga ubuzima yari igishushanyo, Kristo afite ubushobozi n’imbaraga muri we zo gukiza umunyabyaha wihana. AA 294.3
Nubwo umunyabyaha atakwikiza, aracyafite icyo yakora kugira ngo abone agakiza. Yesu aravuga ati: “Uza aho ndi sinzamwirukana na hato.” (Yohana 6:37). Tugomba kumusanga; kandi iyo twihannye, tugomba kwizera ko atwakira kandi akatubabarira. Kwizera ni impano y’Imana, ariko imbaraga zo kugukoresha ni izacu. Kwizera ni ikiganza umuntu akoresha akakira ubuntu n’imbabazi Imana itanga. AA 294.4
Nta kintu na kimwe gishobora kuduhesha umwe mu migisha y’isezerano ry’ubuntu uretse ubutungane bwa Kristo. Hariho abantu benshi bifuje cyane kandi bagerageza kubona iyo migisha, ariko ntibayakiriye kubera ko bibwiraga ko hari icyo bakora kugira ngo bemerwe. Ntibaratera inarijye umugongo ngo bizere yuko Yesu ari Umukiza ufite byose. Ntidukwiriye gutekereza yuko imirimo yacu myiza izadukiza; Kristo ni we byiringiro byacu rukumbi by’agakiza. “Kuko ari nta rindi zina munsi y’ijuru ryahawe abantu, dukwiriye gukirizwamo.” Ibyakozwe n’intumwa 4:12. AA 294.5
Nitwiringira Imana rwose, tukishingikiriza kubyo Yesu yakoze we Mukiza ubabarira ibyaha, tuzabona ubufasha bwose dushobora kwifuza. Nimucyo he kugira umuntu nk’aho afite imbaraga yo kwikiza. Yesu yadupfiriye kubera ko tutari dushobye kwikiza. Muri we ni hari ibyiringiro byacu, gutsindishirizwa kwacu n’ubutungane bwacu. Igihe tubonye gukiranirwa kwacu, ntidukwiriye gucika intege no gutinya ngo nta Mukiza dufite cyangwa ngo nta bitekerezo byo kutugirira imbabazi afite. Muri iki gihe ubwacyo araturarikira kumusanga uko turi impezamajyo ngo dukizwe. AA 295.1
Abenshi mu Bisiraheli nta bufasha babonye mu buryo bwo gukira Imana yari yashyizeho. Intumbi n’abasambaga bari babakikije, kandi bari bazi ko Imana nitabafasha nabo barapfa; ariko bakomeje kwiganyira ku bw’ibisebe byabo, umubabaro bari bafite n’urupfu babonaga rutari bubarenge kugeza igihe bashiragamo imbaraga maze amaso yabo akanuraga ariko atabona mu gihe bashoboraga gukizwa mu kanya nk’ako guhumbya. Igihe dusobanukiwe n’ubukene bwacu, ntidukwiriye gukoresha imbaraga zacu turizwa nabwo. Nubwo twasobanukirwa ko nta cyo twakwimarira tudafite Kristo, ntitukihebe, ahubwo tujye twishingikiriza kubyo Umukiza wabambwe akanazuka yakoze. Reba ubeho. Yesu yarahiriye mu ijambo rye; azakiza abamusanga bose. Nubwo abantu miliyoni nyinshi bakeneye gukizwa bazanga imbabazi atanga, nta muntu n’umwe wiringira ibyo Kristo yakoze uzarekwa ngo arimbuke. AA 295.2
Abantu benshi ntibashaka kwemera ibya Kristo ngo bazabyemera kugeza igihe ubwiru bwose bw’inama y’agakiza buzabahishurirwa. Banga kureba ku musaraba wa Kristo bizeye nubwo babona ko abantu ibihumbi byinshi barebye kandi bagezweho n’ibyiza bikomoka ku kureba. Abantu benshi bibabanya urujijo rw’ubucurabwenge, bashakisha impamvu n’ibihamya batazigera babona mu gihe banga ibihamya Imana yanejejwe no kubaha. Banga kugendera mu mucyo wa Zuba ryo gukiranuka ngo keretse impamvu yo kumurika kwaryo ibanje gusobanurwa. Abantu bose binangirira muri iyo mitekerereze ntibazigera bamenya ukuri. Ntabwo Imana izigera ikuraho icyatera gushidikanya cyose. Imana itanga ibihamya bihagije umuntu yashingiraho kwizera, kandi iyo ibyo bihamya bitemewe, intekerezo ziguma mu mwijima. Iyo abari bariwe n’inzoka babanza gushidikanya no kwibaza mbere y’uko bemera kureba, baba bararimbutse. Ni inshingano yacu, bwa mbere, kureba; kandi kurebana kwizera bizaduhesha ubugingo. AA 295.3


text:
uyu mugani abanyarwanda bawuca iyo babonye ibyiza n'amahirwe bibwira ko bibaye ku Rwanda gusa,andi mahanga atabonye.Ubwo nibwo wumva bavuga bati:"Imana yirirwa ahandi igataha mu Rwanda".Uyu mugani ukomoka kuri Runukamishyo wabayeho ku ngoma ya MibambweI Mutabazi ahagana mu wmaka wa 1400(1356-1386);ariko kandi wabaye gikwira biturutse kuri Cyirima Rujugira ahasanga mu mwaka wa 1700(1699-1730)
Runukamishyo rwa Muhiga wa Nyamurorwa ni umupfumu wadutse mu Rwanda ku ngoma ya Mibambwe Sekarongoro Mutabazi .Akaba rero yarahingutse mu Rwanda aturutse mu Ndorwa y'u Butumbi.Runukamishyo ngo yari n'impumyi ku buryo yerekeza mu Rwanda yari arandaswe n'umuhungu we witwa Nsinga.Nuko baza berekeza i Gasabokwa Mibambwe Sekarongoro Mutabazi.
Uyu Runukamishyo ni na we musekuruza w'abasinga b'Abanukamishyo bo mu nzu y'Aboshya.Ngo yadukiye rimwe na Nkongori sekuru w'Abega bitwa Abakongori;na Ndejuru sekuru w'abega bitwa Aberejuru.Abo bose bavuye i Butumbi ni ko baje baragura.Iyi miryango ni nayo yakomeje kugira umuhango wo kuragurira umwami inka n'Inkoko.Mbere ya bo mu Rwanda abahanuzi ngo baraguzaga umutwe gusa.
Runukamishyo n'umuhungu we Nsinga bageze i Gasabo ,igihe bazamuka ku musozi bahasanga inka zirisha;Runukamishyo azumvise ati:"Mbe Nsinga izo nka ntiziri mo inka y'igitare ihaka uburiza"?Undi ati:"Izirimo"!
Barikomereza bajya ibwami.Runukamishyo amaze kuremya ubuhake neza,abwira Mibambwe ati:"Hariya twahasanze inka y'igitare ihaka uburiza uyishingane kuko ariyo izaguha imitsindo"!Inka bayishinga nyirayo bati:"Iyo nka nijya kubyara uramenye uzayireke yibyaze ntuzagere uyibyaza"!
Bukeye inka irerera imara iminsi ine itarabyara!Nyirayo ararambirwa abona ko inka ye igiye gupfa arayibyaza!Runukamishyo abwira umwami ati:"Abantu bagoma kwinshi !Wa mugabo yabyaje yanka ye!Wari ugiye kuzatsinda amahanga bitaguteye ibyorezo ,none uwo mugabo yakoze iyo nka mu nda!Akoze ababyeyi mu nda:uzatsinda ubanje kwohereza imbaga;ugiye kuzica abo muva inda imwe,n'abo ubyaye n'abo uhatse.Uno mugabo ayogoje igihugu"!
Yongeraho ati:"Ariko rero noneho nubwo yabigize;muramubuze kuzazirika icyo kimasa inka ibyaye!Bagishyire mu kiraro gusa ntihazagire umugozi ugikoraho"!Babibwira uwo mugabo.
Bukeye ikimasa gikurana umururumba ,kikamena ikiraro maze nyiracyo arakizirika!Runukamishyo aba yageze ibwami ati:"Wamugabo yongeye gukora ishyano kani!Yaziritse cya Kimasa:azanye ingoyi mu Rwanda!Azaniye umuwami kuzajya aboha abatutsi kandi bitajyaga kuzabaho inka zigiye kujya zizanwa n'umugozi"!
Bukeye ikimasa kimaze gukura,Runukamishyo ati:"Ni mukizane bagiye imbuto y'umwami bakimuragurire".Barakizana bagiye kukibikirira mu gikari cy'umuturage waho,bagikojeje umushyo kirasimbuka,injishi kirazica kiratwaza kimena urugo!
Baragikurikira bagisanga aho kiryamye mu rufunzo rwa Munyeri kuri Muhazi hasi ya Gasabo,kimaze kunanirwa.Bakibagira aho basanga cyeze.Igihe cyapfumuraga urugo cyari cyajyanye imishingiriro mu mahembe.Aho cyaryamye aho,kihasanga umugabo watemaga inkorogoto,agira ubwoba ahunga ahasize ingata ye n'kibando cye:byose Runukamishyo ategeka ko babijyana ibwami.
Bageze yo ,Runukamishyo aragurira umwami imitsindo y'icyo kimasa ati:"Abagikurikiye bagiye kuyoborwa n'amaraso cyagenda kiva inzira yose;ibyo ni ukuvuga ko kiguhaye umukamo w'ibihugu bigari:ntabwo cyaguhiniye,kigihayekwirambura!
Imishingiriro cyajyanye mu mahembe kikuraguriye ko ikoro riranze ho imishishiro rizajya rigukurikira muri ibyo bihugu bya kure!Ingata basanze iruhande rwacyo ni ingata y'amaturo n'amakoro bizajya bigusanga mu bihugu wagiye kugarura.Naho ikibando basanze hafi yacyo kikuraguriye ko uzaragiza amahanga inkoni ukayabera umushumba"!
Runukamishyo rero yasabye umwami kubaga icyo kimasa maze agacira inyama zacyo abami bakikije u Rwanda.Barakibaze maze za nyama bazishyira mu duseke bazohereza mu Ndorwa,mu Burundi,mu Gisaka,,mu Bugara,mu Bunyabungo n'ahandi.
Ubwo rero intumwa yagezaga izo nyama kuri buri mwami w'ibyo bihugu,yabwiraga uwo mwami ati:"Dore inyama umwami w'u Rwanda Mibambwe aguciriye"!Abami bose barazanze bavuga ko umwami w'u Rwanda ashaka kubaroga.Umwami w'u Burundi wenyine ni we waziriye avuga ko nta mwami uroga undi kandi ko n'iyo yamuroga atenda kuroga ingabo z'uburundi zose ku buryo yakwigarurira u Burundi.
Runukamishyo yari yategetse ko abami bazajya bazanga abazijyanye bazajya bazigarukana bagera ku nkiko z' icyo gihugu n'u Rwanda bakazihabyarira(bakazitaba)maze bakahatera igiti cy'umuvumu!ibyo rero bikaba bisobanuye ko imana(inyama z'icyo kimasa baraguje) yiriwe mu mahanga igataha mu Rwanda.Ibyo ni amateka y'ibintu byabayeho kuko ku nkiko zose z'u Rwanda rw'icyo gihe n'ibyo bihugu kugeza vuba aha hari hakiboneka bene ibyo bivumu kandi byose byitwa Ibimana bya Rwagisha bitewe n'uko cya kimasa kitwaga Rwagisha.
Runukamishyo rero yashimye ko ibyo bihugu byanze izo inyama maze zikagaruka zerekeza mu Rwanda,ibyo bikaba byari bisobanuye ko Imana yirirwa ahandi igataha mu Rwanda.
Naho ku mwami w'u Burundi waziriye Runukamishyo yaraguye ko u Rwanda rutazigera rutsinda u Burundi ngo rurwigarurire.Nyamara ariko ngo abarundi bashobora kuzacikira mu Rwanda umwami w'u RWANDA akabahaka kimwe n'abanyarwanda bazacikira i Burundi.
Byavuye mu gitabo "Amateka y'u Rwanda mu murage w'insigamigani shya"(Igitabo cya Mbere) cya Nyirishema Célestin .


text:
1
Yesu Kristo ari we Jambo ry'Imana ahinduka umuntu
1Mbere na mbere hariho Jambo; Jambo uwo yahoranye n'Imana kandi Jambo yari Imana. 2Uwo yahoranye n'Imana mbere na mbere. 3Ibintu byose ni we wabiremye, ndetse mu byaremwe byose nta na kimwe kitaremwe na we. 4Muri we harimo ubugingo, kandi ubwo bugingo bwari Umucyo w'abantu. 5Uwo Mucyo uvira mu mwijima, ariko umwijima ntiwawumenya.#ntiwawumenya: cyangwa, ntiwawutsinda.
6 #
Mat 3.1; Mar 1.4; Luka 3.1-2 Hariho umuntu watumwe n'Imana witwaga Yohana. 7Uwo yazanywe no guhamya iby'Umucyo, ngo atume bose bizera. 8Icyakora uwo si we uwo Mucyo, ahubwo ni we wahamije ibyawo. 9Uwo Mucyo ni we Mucyo nyakuri, kandi ubwo ni bwo yatangiraga kuza mu isi ngo amurikire umuntu wese.
10Yari mu isi ndetse ni we wayiremye, nyamara ab'isi ntibamumenya. 11Yaje mu bye, ariko abe ntibamwemera. 12Icyakora abamwemeye bose bakizera izina rye, yabahaye ubushobozi bwo kuba abana b'Imana. 13Abo ntibabyawe n'amaraso cyangwa n'ubushake bw'umubiri, cyangwa n'ubushake bw'umugabo, ahubwo babyawe n'Imana.
14Jambo uwo yabaye umuntu abana natwe (tubona ubwiza bwe busa n'ubw'Umwana w'ikinege wa Se), yuzuye ubuntu n'ukuri.
15Yohana yahamije iby'uwo avuga yeruye ati “Uwo ni we navuze nti ‘Uzaza hanyuma ni we unduta, kuko yahozeho ntarabaho.’ ”
16Kandi ibimwuzuye akaba ari byo twahaweho twese, ni ubuntu bukurikira ubundi, 17kuko amategeko yatanzwe na Mose, ariko ubuntu n'ukuri byo byazanywe na Yesu Kristo. 18Uhereye kera kose nta muntu wigeze kubona Imana, ahubwo Umwana w'ikinege uri mu gituza cya Se, ni we wayimenyekanishije.
Abayuda basobanuza Yohana Umubatiza uwo ari we
(Mat 3.1-12; Mar 1.1-8; Luka 3.1-18)
19Ibi ni byo Yohana yahamije, ubwo Abayuda bamutumagaho abatambyi n'Abalewi, bavanywe i Yerusalemu no kumubaza bati “Uri nde?”
20Nuko ntiyabahisha ukuri, ahubwo araberurira ati “Si jye Kristo.”
21 #
Guteg 18.15,18; Mal 3.23 Nuko baramubaza bati “Tubwire, uri Eliya?”
Na we ati “Sindi we.”
Bati “Uri wa muhanuzi?”
Arabasubiza ati “Oya.”
22Baramubaza bati “None se uri nde ngo dusubize abadutumye? Wowe wiyita nde?”
23 #
Yes 40.3
Ati “Ndi ijwi ry'urangururira mu butayu ngo ‘Nimugorore inzira y'Uwiteka’, nk'uko umuhanuzi Yesaya yabivuze.”
24Abari batumwe bari Abafarisayo. 25Nuko baramubaza bati “None ubatiriza iki, ko utari Kristo, ntube na Eliya, ntube na wa muhanuzi?”
26Yohana arabasubiza ati “Jye ndabatirisha amazi, ariko muri mwe hahagaze uwo mutaramenya, 27uwo ni we unsimbura kandi ntibinkwiriye gupfundura udushumi tw'inkweto ze.”
28Ibyo byabereye i Betaniya hakurya ya Yorodani, aho Yohana yabatirizaga.
Yohana yita Yesu Umwana w'intama w'Imana
29Bukeye bw'aho abona Yesu aza aho ari aravuga ati “Nguyu Umwana w'intama w'Imana, ukuraho ibyaha by'abari mu isi. 30Uyu ni we navuze nti ‘Nyuma yanjye hazaza umugabo unduta ubukuru, kuko yahozeho ntarabaho.’ 31Icyakora sinari muzi, ariko kugira ngo yerekwe Abisirayeli, ni cyo cyatumye nza mbatirisha amazi.”
32Kandi Yohana arahamya ati “Nabonye Umwuka amanuka ava mu ijuru asa n'inuma, atinda kuri we. 33Icyakora sinari muzi, keretse yuko Iyantumye kubatirisha amazi yambwiye iti ‘Uwo uzabona Umwuka amanukira akagwa kuri we, uwo ni we ubatirisha Umwuka Wera’. 34Nanjye mbibonye, mpamya yuko ari Umwana w'Imana.”
Andereya na Simoni bakurikira Yesu
35Bukeye bw'aho, Yohana yongera guhagararana n'abigishwa be babiri. 36Yitegereza Yesu agenda aravuga ati “Nguyu Umwana w'intama w'Imana.”
37Abo bigishwa bombi bumvise avuze atyo, bakurikira Yesu. 38Yesu arahindukira abona bamukurikiye arababaza ati “Murashaka iki?” Baramusubiza bati “Rabi, (risobanurwa ngo: Mwigisha) ucumbitse he?” 39Arababwira ati “Nimuze murahabona.” Barajyana babona aho acumbitse. Hari nk'isaha cumi, baherako bamarana na we umwanya burīra.
40Andereya mwene se wa Simoni Petero, yari umwe muri abo babiri bumvise Yohana bagakurikira Yesu. 41Abanza kubona mwene se Simoni aramubwira ati “Twabonye Mesiya” (risobanurwa ngo: Kristo). 42Amuzanira Yesu, na we aramwitegereza aramubwira ati “Uri Simoni mwene Yona, uzitwa Kefa.” (Risobanurwa ngo: ibuye).
Filipo na Natanayeli bakurikira Yesu
43Bukeye bwaho Yesu ashaka kujya i Galilaya. Abona Filipo aramubwira ati “Nkurikira.” 44Filipo uwo yari uw'i Betsayida, umudugudu w'iwabo wa Andereya na Petero. 45Filipo abona Natanayeli aramubwira ati “Uwo Mose yanditse mu mategeko, n'abahanuzi bakamwandika twamubonye. Ni Yesu mwene Yosefu w'i Nazareti.”
46Natanayeli aramubaza ati “Mbese i Nazareti hari icyiza cyahaturuka?” Filipo aramusubiza ati “Ngwino urebe.”
47Yesu abona Natanayeli aza aho ari amuvugaho ati “Dore Umwisirayeli nyakuri, udafite uburiganya.”
48Natanayeli aramubaza ati “Wamenyeye he?” Yesu aramusubiza ati “Filipo ataraguhamagara, ubwo wari munsi y'umutini nakubonye.”
49Natanayeli aramusubiza ati “Rabi, uri Umwana w'Imana koko. Ni wowe Mwami w'Abisirayeli.”
50Yesu aramusubiza ati “Mbese wijejwe n'uko nkubwiye yuko nakubonye uri munsi y'umutini? Uzabona ibiruta ibyo.” 51#Itang 28.12 Kandi arongera aramubwira ati “Ni ukuri, ni ukuri, ndababwira yuko muzabona ijuru rikingutse, abamarayika b'Imana bazamuka bavuye ku Mwana w'umuntu, bakamumanukiraho.”


text:
ITANGAZO rya CLIIR ku itariki Urubyiruko rwizihirizaho Umunsi waruhariwe ku Isi yose
www.cliir.org CLIIR
Centre de Lutte contre l'Impunité et I'Injustice au Rwanda (CLIIR)
Rue de la colonne 54/4
1080 BRUXELLES
Tél/Fax : +32 816 011 13 Mobile : +32 487 616 651 / +32 488 534 743
Email: info@cliir.org
Site web: www.cliir.org
Rubyiruko bana b’u Rwanda, ari abari mu igihugu imbere, hanze y’u Rwanda muri Afurika n’ahandi hose ku Isi; Umuryango uharanira kurwanya Umuco wo Kudahana no Kurenganya mu Rwanda (CLIIR) wishimiye kubaramutsa no kubifuriza umunsi mwiza wahariwe Urubyiruko ku Isi hose.
Rubyiruko, twagirango CLIIR tubibutse ko, inkomoko y’uyu munsi wahariwe urubyiruko ku Isi yose ari Inama mpuzamahanga y’urubyiruko yateguwe n’umuryango w’abibumbye (ONU) yabereye i Vienne muri AUTRICHE mu mwaka 1991. Nuko urubyiruko rukurikije ibibazo rwahuraga nabyo kandi bigomba kwigwa k’uburyo buhoraho, rusaba ko hashingwa umunsi ngarukamwaka wihariye ku Isi yose, maze uwo munsi ukitirirwa Urubyiruko.
Urubyiruko rwaratorongejwe n’intambara yatangijwe na FPR ku italiki 01 Ukwakira 1990, abigaga bateshejwe amashuri bayoboka inzira igana mu nkambi z’impunzi, bamwe bicirwa mu mirwano, abandi bakazira abagizi ba nabi, bafatwa ku ngufu. Ingaruka z’intambara n’ibindi byago binyuranye birwitura hejuru,kuva icyo gihe kugeza na nubu.
Ni muri urwo rwego rero kugeza ubu, ntawakwirengagiza ngo avuge ko ibibazo Urubyiruko rwari rufite muri icyo gihe bitakiruhangayikishije, uwabivuga atyo yaba arimo ashinyagura cyangwa amaso ye atamwereka ukuri ku karengane n’ibibazo urubyiruko rw’u Rwanda rufite, magingo aya twavuga nk’ibibazo by’ingenzi bikurikira kandi bibangamiye cyane urubyiruko :
-Aho kugirango urubyiruko rukangurirwe kubana mu gihugu kandi mu mahoro, Inzego z’ubutegetsi bw’u Rwanda n’abayobozi bazo barukangurira kwangana, bakemeza bamwe ko badahuje agaciro n’abandi, aho bakangurira nk’urubyiruko rw’Abahutu guhora bububa, bakarusaba kwirega no gusaba imbabazi zihoraho abakomoka mu bwoko bw’Abatutsi harimo nurubyiruko rwabo, ibyo bigakorwa igihe cyose uko ibihe bihita ibindi bikaza, ibyo bigashingirwa ngo ko abakoze Jenoside bakomoka mu bwoko bw’Abahutu, ugasanga urubyiruko rw’Abahutu bikorejwe UMUSARABA w’icyaha batakoze batotezwa n’ubutegetsi bubi buri mu Rwanda, icyaha cy’Inkomoko ubuziraherezo.
Si ibi gusa, Leta y’u Rwanda yuririra ku bibazo by’amoko byaranzwe mu Rwanda ugasanga irakumira urubyiruko rw’abahutu. Muri bimwe mu bya kabateje imbere, harimo kwiga amashuri abanza nayisumbuye nka Kaminuza. Aho urubyiruko rw’abahutu rutemerewe guhabwa na Leta inkunga yo kwiga, hakoreshwa amayeri yo kubarura bya nyirarureshwa imitungo y’imiryango yabo, bwacya bakavuga ko bishoboye ko batagomba gufashwa ngo barihirwe amashuri.
- Gukenesha rubanda rugufi rw’iganjemo abahutu, Leta ibabuza guhinga ibibafitiye akamaro; ibarandurira imyaka, ikabatemera intoki, igashyiraho amategeko agamije kubambura ubutaka bwabo buhahano n’ubwagakondo, hagamijwe kubugabira abasanzwe bifite basanzwe bafashwa na Leta.
- Leta ica imirimo yose yabyariraga inyungu urubyiruko ibinyujije mu mategeko arukandamiza; aha twavuga nko guca abanyonzi b’amagare, aba motards , abacuruzi b’ uduconsho n’abacuruza ku dutaro, aba bose bakora ibi mu gihugu ni urubyiruko rw’Inkumi n’abasore basizwe iheru n’intambara akaba abenshi ari imfubyi z’abahutu, ababyeyi bazo bakaba baraguye mu ntambara yatangijwe na FPR guhera mu w’ 1990-1994 mu Rwanda igakomereza muri Congo(RDC) basenya inkambi muw’ 1996 kugeza magingo aya. Izindi mfubyi zikomoka kucyo bise intambara y’abacengezi yarimbaguye abaturage ba Gisenyi na Ruhengeri kuva 1997 kugeza 2000.
- Gufata urubyiruko rw’abahutu n’urw’abatutsi bakarushora mu ntambara zurudaca z’ikomoka k’ubushotoranyi n’irari ry’abategetsi b’u Rwanda bafitiye ubukungu kamere bw’Igihugu cya Congo (RDC). Gutyo urubyiruko ugasanga ruramenera amaraso yarwo mu ntambara bashowemo n’abanyenda nini, mu gihe kuri urwo rubyiruko bo nta nyungu nimwe ruzigera rukura muri iyo mitungo misahurano, iva mu gihugu cy’abaturanyi, ahubwo bikaba birukururira umwiryane karande, hagati y’Urubyiruko rugenzi rwarwo rw’abanyekongo.
- Leta ihembera ikinyoma gishingiye ku mateka n’umuco nyarwanda, aho abayobozi bakuru b’u Rwanda bihandagaza bashaka kwerekana ko ibyaranze amateka y’u Rwanda kuva kera ko ntagitunganye kirimo, bakumvikanisha ko ibyo bigisha aribyo by’ukuri, bagashimangira ko u Rwanda rubayeho aho FPR ifatiye ubutegetsi, ko itaraza rutabagaho, bagatoza urubyiruko rw’abatutsi n’urw’abahutu kubeshya no kubeshyerana, ugasanga nta « kirazira » ikiba mu Rwanda. Ibi byose tuvuze urubyiruko nirutabyitondera rukaba rurimo gushorwa ahantu habi cyane hazoreka igihugu. Rubyiruko ni mukoreshe ubwenge bwanyu maze mwange ikibi, muhitemo ikiza, kuko mufite imbaraga, ni mwishakemo ubushake maze muhindure igihugu cyanyu kandi gushaka ni ugushobora.
Rubyiruko rw’u Rwanda by’umwihariko Umuryango uharanira kurwanya Umuco wo Kudahana no Kurenganya mu Rwanda (CLIIR) ntiwasoza iri tangazo utabakanguriye ko ari mwe u Rwanda rwanyu rureba, imbere hanyu heza nimwe mugomba kuhitegurira, kuko ari mwe Rwanda rw’ejo, ku bw’izo mpamvu, yaba Abahutu, Abatutsi n’Abatwa, mwese muhuriye ku Rwanda. Mukomoka kuri Kanyarwanda, ababashukisha ibindi bashaka kubazanamo amateka yabo yihariye, mugomba guhagurukira rimwe mukabamagana, ntawe ukora amateka uko ayishakiye, amateka arigena, yaba amabi cyangwa ameza, yose tugomba kuyemera uko yakabaye, amabi tugaharanira ko atazatugarukamo, ameza tukayakomeza.
Mwese rero muhaguruke murwanye ababayobya, uzababwira ko mudahwanye na bagenzi banyu muzamubaze abo muhwanye nabo, maze abereke kanyarwanda wundi mukomokaho. Nta munyarwanda usumba undi, n’amategeko tugenderaho niko abivuga, uzanyomoza iryo hame muzamwamagane, kuko azaba ashaka kubatanya ngo abayobore mushwana, maze bimufashe kwigerera ku inyungu ze bwite.
Mukomere k’umuco nyarwanda, musabane, mukundane, mushyigikirane mu bibagora. Ibyo nibigerwaho, ntawe uzifuza kurutishwa undi, kabone ibyo bamushukisha byose. Nibitaba ibyo uwumvira abayobozi bamutanya na mugenzi we ngo ni uko badahuje ubwoko arihemukira.
Baca umugani ngo ukwanga atiyanze agira ngo « ingo turwane », kandi ngo usenya urwe bamutiza umuhoro.
Mwirinde abayobozi babashuka maze mwubake ejo heza hazaza, u Rwanda rwiza ruzira umwiryane, u Rwanda rw’amata n’ubuki, u Rwanda rwa Kanyarwanda. Mwese Umuryango uharanira kurwanya Umuco wo Kudahana no Kurenganya mu Rwanda (CLIIR) ubifurije umunsi mwiza w’Urubyiruko, by’ Umwihariko k’ubanyarwanda.
Bikorewe i Buruseli kuwa 12 Kanama 2013
Joseph MATATA, Umuhuzabikorwa wa CLIIR


text:
Pasiteri Ndayizeye Isaïe ku ruhembe rw’imbere muri komite y’inzibacyuho ifite igihe kingana n’amezi cumi n’abiri uhereye ku wa 8/10/2020, gishobora kongerwa igihe bibaye ngombwa, yavuze ku cyerekezo gishya cya ADEPR.
Pasiteri Ndayizeye Isaïe usanzwe ari umushumba muri ADEPR Ntora English Church ndetse akaba yari n’umuyobozi w’ Umuryango Mpuzamahanga witwa ’Hope International’, ubu ni umuvugizi wa ADEPR, yungirijwe na Pasiteri Rutagarana Eugène; Umuyobozi Nshingwabikorwa ni Pasiteri Budigiri Herman; Umuyobozi ushinzwe Umutungo, Imari n’Imishinga ni Umuhoza Aurélie mu gihe Umuyobozi ushinzwe Abakozi n’Ubutegetsi ari Gatesi Vestine.
Bahawe inshingano zirimo kuvugurura imiyoborere, amategeko, inzego z’imiyoborere n’inzego z’imirimo ndetse n’imikorere n’imikoranire muri ADEPR no gushyiraho uburyo buhamye kandi butanga umuti urambye wo kubaka ADEPR. Banasabwe gukoresha igenzura ry’imikorere, abakozi n’umutungo bya ADEPR kugira ngo rifashe muri ayo mavugurura no kwemeza no gushyira mu bikorwa amavugurura muri ADEPR.
Mu minsi ya mbere, ubuyobozi bushya bwa ADEPR bwabanje gusuzuma imiterere y’ibibazo by’ingutu biri mu itorero, uko byakemurwa n’uruhare rw’abakirisito mu kurisubiza ku murongo.
Umuvugizi w’Inzibacyuho wa ADEPR, Pasiteri Ndayizeye Isaïe, yavuze ku cyerekezo gishya bifuza kuganishamo Itorero
Nkuko tubikesha Igihe, mu kiganiro cyihariye Umuvugizi wa ADEPR, Pasiteri Ndayizeye Isaïe, yagarutse ku cyerekezo gishya bifuza guha itorero n’uko rihagaze nyuma y’ibihe bikomeye banyuzemo.
IGIHE: Ukibwirwa na RGB ko watekerejweho ngo uyobore ADEPR wabyakiriye ute?
Pst Ndayizeye: Si ikintu cyari cyoroshye kubera impamvu eshatu. Iya mbere ni uko itorero ryari mu bibazo. Narebaga kujya muri izo nshingano ari ikintu kitoroshye, kizasaba imirimo myinshi. Narasengaga nsaba ko Imana yaduha umuntu wayobora itorero muri iki gihe kigoye, hari n’abo natekerezaga. Nagize igihe gihagije cyo gusenga, gusa sinisengeye kuko sinitekerezaga.
Nabonaga hari ibibazo kandi nta muntu wifuza guhita avuga ngo reka njyeyo, ni Yesu gusa ugira uwo mutima. Uba wumva habanza abandi rimwe na rimwe.
Numvaga mfite akazi keza, nkunze kandi nishimiye. Nayoboraga Umuryango Mpuzamahanga witwa Hope International.
Bakibimbwira sinabyishimiye cyane. Nyuma yo kubiganira n’umuryango no kubisengera numvise Yesu anyemeje kubikora. Ikindi numvaga kugiririrwa icyizere n’igihugu ngo mfashe muri uyu murimo, mu itorero nkunda ari ibintu byo kwishimira.
IGIHE: Abarokore benshi batera intambwe bakavuga ko ‘Imana yavuze’. Hari isezerano wari ufite ko uzicara ku ntebe y’Umuvugizi wa ADEPR?
Pst Ndayizeye: Isezerano rikuru ni umuhagamaro wo gukorera Imana, nakoreye Imana mu byiciro bitandukanye. Sinigeze nshaka kuba umuvugizi, numvaga nakora ibindi. Mu buryo butandukanye Imana yarabimpishuriraga ariko nkumva ni ibintu bizaba kera kuko numvaga nabanza kuba umusaza hanyuma nkinjira mu mirimo y’itorero.
IGIHE: Nk’uwari uzi ibibazo biri muri ADEPR, hari icyo wasabye RGB mbere yo kwemera inshingano?
Pst Ndayizeye: Iyo watangiye gushyiraho ubusabe mu murimo w’Imana uba utakiri umuhamagaro wawe. Icyari gikomeye ni ukumva uburemere bwabyo, icyo bivuze ku itorero, igihugu n’Ubwami bw’Imana. Icyo bivuze nicyo kiremereye kandi kiguha imbaraga zo kuvuga ‘Yego’.
IGIHE: Ibyumweru bisaga bitatu birashize muri ku buyobozi, ni iki mwahaye umwihariko mu minsi ya mbere?
Pst Ndayizeye: Icya mbere cyari ukubanza kumva neza icyo tugiye gukora n’inshingano dufite njye na bagenzi banjye kandi twishimira ko twabisobanukiwe.
Icya kabiri ni ugusobanukirwa uko kizakorwa kandi nabyo twarabitangiye. Icya gatatu ni ukureba nubwo turi mu Nzibacyuho tugomba no kureba imibereho y’itorero tukita ku buzima bwa buri munsi bw’itorero.
Twabonye mu byo dukeneye harimo no gusenga. Hari abashumba twatangiye guhura kandi mu byo duhaye agaciro, gusenga ni iby’ibanze.
Twatangiye gusesengura amategeko asanzwe, inzego zari ziriho uko zikora n’inshingano zazo, twatangiye kwakira ibitekerezo by’abafite ibyo babona byahinduka ndetse turateganya no gukora igenzura rizadufasha kumenya neza uko ibintu bimeze.
IGIHE: Mu myaka ine ishize, ibibazo itorero ryagize birimo n’ibyakuruwe na Dove Hotel, ubu umwenda usigaye kwishyurwa ungana gute?
Pst Ndayizeye: Hari abavuze ko Dove Hotel yagurishijwe ariko sibyo, ni iya ADEPR kandi irakora neza. Umwenda urishyurwa ariko nta kibazo cy’umwihariko ifite, nta kibazo abakirisitu bakwiye kugira. Tuzakomeza gufatanya kugira ngo ibe iy’itorero umwenda wose numara kwishyurwa. Nta biganiro byigeze bibaho byo guha hotel abikorera ngo abe aribo bayicunga.
IGIHE: Murateganya gukora iki mu gushyiraho inzego no kwirinda ko zigongana nkuko byagenze nk’aho wasangaga Komite Nyobozi yinjira mu mikorere y’Inama y’Ubuyobozi (CA)?
Pst Ndayizeye: Ibyo byose birimo kugongana turi kubisesengura. Ibyo twifuza ni ibintu bizaba birimo imiyoborere iboneye. Byose birashingira mu mavugurura turi gukora, ubu turi kumva abantu, dusesengura ibitekerezo byabo. Uko ikintu kizajya kigera mu mwanya wacyo tuzajya tugikora, tugitangarize abayoboke. Iyo uvugurura ibintu hari abantu benshi wifashisha, kuko ari umurimo wagutse hanyuma Komite ikabihuza byose.
IGIHE: Mugiye ku buyobozi mu gihe kigoye aho ubukungu bwahungabanye, mutekereza iki ku kuringaniza imishahara y’abakozi ba ADEPR cyane ko byakunze kugarukwaho kuva hambere?
Pst Ndayizeye: Iyo uvuze imikorere harimo ibintu byose, abayobozi b’imidugudu, abashumba n’abakirisitu turahura na bo, turaganira tukabumva. Ibikubiyemo ibitekerezo byabo byadufasha tuzabirebaho ibikwiye byadufasha, tubihe umwanya. Muri rwa rugendo ibyo byose bizatekerezwaho muri ya mavugurura.
IGIHE: ADEPR ihagaze he mu kuba abahanzi n’amakorali yayo yagenderanira n’ayo mu yandi matorero?
Pst Ndayizeye: Ni amabwiriza yariho, ubu ayo tuzajya duhindura tuzajya tuyatangaza. Ayo tutarahindura, turacyakora isesengura ryayo. Dushyigikiye ivugabutumwa no kuba abantu bakomeza kuvuga ubutumwa bwiza.
IGIHE: Hari abavugabutumwa bashyizwe hanze y’itorero nka Mukeshimana Emeritha [Mama Charlène] na Riziki Chantal ndetse na Pasiteri Zigirinshuti Michel wahagaritswe kubera ubutumwa banyujije ku mbuga nkoranyambaga. Ni iki mutekereza ku ivugabutumwa ryifashishije murandasi?
Pst Ndayizeye: Kimwe mu bikenewe gushyirwamo imbaraga ni ugukoresha ikoranabuhanga, bitari mu ivugabutumwa gusa ahubwo no mu buzima busanzwe.
Hari igihe usanga umuntu atahaniwe ko yakoresheje ikoranabuhanga, ni ibintu byo kuganiraho, urumva muri rwa rugendo nubwo dukeneye gukora amavugurura tuzagenda tubirebaho.
Niba ari abantu barenganye, bahagaritswe, tuzabishakira umwanya. Kuri ubu icyo dushyize imbere ni ukureba ibikeneye guhinduka. Ubusanzwe abafite ibibazo hari inzego bazinyuzamo kandi dufite abapasiteri bafite umutima wo gufasha abakirisito.
IGIHE: Ni ikihe cyerekezo mushaka guha umuziki muri ADEPR cyane ko wabaye umuririmbyi, ukanahimba indirimbo zitandukanye.
Pst Ndayizeye: Umurimo w’uburirimbyi ni mwiza. Ivugabutumwa ryo mu ndirimbo rikwiye kwitabwaho, rigahabwa umwanya. Ikibazo cyariho mbere ni uko wasangaga kubona ishuri wabyigiramo bigoye.
Niba Itorero rimaze imyaka isaga 80, abantu baririmba banacuranga, kandi wareba amashuri yigisha ibya muzika, atangiye kuboneka ntaramara imyaka icumi. Byatumaga ababikora bishakishiriza byo kwirwanaho bitari iby’umwuga.
Aho dukwiye kugana ni ukwibaza ibyo tuzakora muri Komite y’Inzibacyuho, kuko mu nshingano dufite ni ugutekerereza itorero mu gihe kirambye. Muri byo ni ugutekereza uburyo hajyaho amashuri [ya muzika], uko dutekereza kwigisha abavugabutumwa n’abapasiteri bigisha ijambo ry’Imana, dukeneye no gutekereza buryo ki abaririmbyi, abakora mu gutunganya amajwi n’abacuranzi bigishwa.
Hari igihe wumva amajwi aryana mu matwi ariko ugasanga ntiwarenganya ababikora kuko na bo ni ukwishakiriza, ntibabonye uburyo babyiga neza. Aho Isi igana ni uko ibintu byose bikorwa bya kinyamwuga.
IGIHE: Ni iki muteganyiriza ishuri rya FATEK ryigisha Tewolojiya riheruka guhagarikwa kubera kutuzuza ibisabwa?
Pst Ndayizeye: Dukeneye kureba ko hariho uburyo buboneye abakora umurimo w’ivugabutumwa, abigisha, abakora imirimo ya kiyobozi, niba bigishwa ibyo bakora. Turi mu gihugu cyiza, gishaka ko ibintu bikorwa neza. Hari ibigenderwaho n’ibirebwaho ngo ikintu cyemerwe. Mu byo twumva tuzakora ni ukureba uko habaho ayo mashuri yigisha mu nzego zitandukanye. Yaba FATEK n’ubundi buryo ni kimwe mu byo tuzarebaho ku buryo haboneka amashuri abikora mu buryo bwemewe.
IGIHE: Bishop Sibomana Jean na Bishop Rwagasana Tom [ku ngoma ya Rev Karuranga] basabye gusubizwa inshingano. Ni iki batekerezwaho?
Pst Ndayizeye: Urubanza rwabo ruracyakomeje, dutegereje kureba ikizavamo. N’ibindi bitandukanye abantu bazagenda babiganira. Ibijyanye no gusubiza inshingano, hari inzira binyuramo kandi aho ni ho hareberwa niba koko bikwiye. Tugeze kuri uwo mwanzuro twabitangaza. Ibijyanye no kwamburwa inshingano, umuntu akumva yarenganye hari aho binyura.
IGIHE: Ni ikihe cyizere muha abanyetorero bamaze igihe bumva intambara z’urudaca muri ADEPR ko ibintu bigeye gusubira ku murongo?
Pst Ndayizeye: Turashimira Imana kuko abantu bakomeza gukizwa, bubaka insengero n’ibindi bikorwa.
Ibitaragenze neza mu buyobozi, icyo tubwira abantu ni uko imbere tubona hari impinduka nziza zijyanye n’amavugurura n’ibikwiye guhinduka mu mategeko. Hari igihe usanga iyo mikorere ishingiye ku buryo amategeko n’inzego byubatse. Turumva bijyanye n’isesengura tuzakora, twifuza ko muri izo mpinduka zizafasha itorero mu mikorere y’inzego z’ubuyobozi hirindwa kugongana n’inzego.
ADEPR ni itorero rimaze imyaka isaga 80 rikorera ku butaka bw’u Rwanda, aho yageze mu 1940. Rifite insengero 3280 mu gihugu hose, rifite abadiyakoni 82 000, korali 6318, abahanzi 200, imiryango 41 y’abanyeshuri biga muri za kaminuza, abavugabutumwa 2460 ndetse n’abapasiteri 1240.
Mu byibanze harimo kuvugurura amategeko, gutekereza ku ishyirwaho ry’ishuri rya muzika rigamije gutyaza ubumenyi bw’abanyamuziki muri ADEPR no gusesengura ibitekerezo by’abanyetorero birimo n’ibijyanye no kuringaniza imishahara.
Ikibazo ku kuringaniza imishahara kiri mu bigaragazwa cyane n’abashumba mu itorero aho usanga pasiteri umwe ahembwa ibihumbi 300 Frw muri Kigali, mugenzi we bari ku rwego rumwe mu cyaro agahabwa nka 50 000 Frw.
Pasiteri Ndayizeye Isaïe usanzwe ari umushumba muri ADEPR Ntora English Church, yatangaje ko atigeze asengera kuba umuvugizi ahubwo hari abandi yerekaga Imana kuko we ‘atitekerezagaho’
Source: Igihe
[email protected]


text:
Ihuriro ry’Abavumvu riravuga ko guturira Pariki ya Nyungwe ari inyungu ikomeye
Yanditswe na MUKAGAHIZI ROSE
Abagize ihuriro ry’Abavumvu bagera ku 1370 batuye ku nkengero za Pariki y’Igihugu ya Nyungwe mu karere ka Nyamagabe baravuga ko mbere yo kujya mu ihuriro ry’Abavumvu ari bo bagiraga uruhare runini mu kwangiza amashyamba ariko aho batangiriye gukorera mu buryo bw’umwuga ngo bamaze kubona ko guturira pariki ari inyungu yabo.
Mu kiganiro n’Imvaho Nshya, Nyiraneza Valentine, umucuruzi w’umusaruro uba wakusanyijwe uva mu buki akaba atuye mu murenge wa Kitabi mu karere ka Nyamagabe, yavuze ko bamaze gusobanukirwa n’ibyiza byo guturira Pariki ya Nyungwe.
Yagize ati “Pariki ya Nyungwe iri hano kubera twebwe kandi tugomba kuyibungabunga kuko ni naho inzuki zacu zihova, ni ukuvuga ko ari ho zijya gukura ibizitunga. Twiyemeje uruhare rwacu rwo kugira ngo tubashe kuba twabungabunga iyi Pariki aho dukoresha ibikoresho bya kijyambere”.
Hakizimana Vincent, umutekinisiye n’umujyanama w’ihuriro ry’Abavumvu, we avuga ko no mu gihe cyo mu zuba ryinshi, ngo aho babonye nk’umuriro muri pariki ari bo bafata iya mbere mu kujyayo kuwuzimya.
Yagize ati “Tubereye nka pariki amaso, turi imboni bitewe nuko tuba mu giturage, tubana na bamwe mu bantu bashaka kwangiza pariki, tuba turi aho dushinzwe gutanga amakuru bityo RDB nayo igakurikirana”.
Akomeza agira ati “Iri shyamba nta warivogera tureba kuko ridufatiye runini kuko kuri ubu nk’inyamaswa iramutse isohotse nta muntu n’umwe uba ukeneye kuyangiza, iyo tubonye tutabishoboye kuyisubiriza muri pariki, twiyambaza abakozi ba RDB kuko ari bo bafite inshingano zo kuba bazisubizayo”.
Gusa, ngo mbere yo gufashwa kwibumbira mu makoperative barimo agera kuri 15 ngo si ko byari bimeze kuko umumvu wese yirwarizaga ku giti ke.
Hakizimana yagize ati “Ubusanzwe mu mashyamba ya kimeza hakunze kuvugwa ba rushimusi, hari abajyagamo guhiga inyamaswa, hari abajyagamo gushaka ubuki, rimwe na rimwe ugasanga bibaye intandaro yo gutwika pariki.
Ikindi ni uko bakoreragamo guhiga bakica inyamaswa zimwe ariko ubu abavumvu b’umwuga ni bo bafata iya mbere mu gusubizayo inyamaswa itorotse ishyamba cyangwa se hagatangwa amakuru ku babishinzwe bakaba babafasha kuzisubiza muri pariki”.
Hakizimana avuga ko Ihuriro rigizwe n’amakoperative arenze atatu yishyize hamwe akora ibintu bimwe, agamije intego imwe.
Yagize ati, “Mbere yuko iri huriro rijyaho ubusanzwe ryashyizweho n’abavumvu, bakorera ku nkengero za Nyungwe, bibumbiye mu makoperative 15, ayo makoperative 15 nayo kugira ngo ageho hari impamvu ni ukuvuga ngo hari abavumvu ba mbere bakoraga umurimo wabo w’ubuvumvu, bakawukorera muri pariki mu gushakamo ubuki ariko nyuma tukagira uruhare mu kuyangiza igihe twahakuraga mu buryo budahuje n’igihe, nta gucunga umuriro neza, ugasanga turagiye twagenda, umuyaga waza umuriro tutawujimije neza ugasanga ishyamba rirahiye”.
Icyakora, ngo nyuma yaho gahunda itangiriye yo kubabumbira hamwe mu makoperative, ubu ngo babashije kwiteza imbere mu buryo babona inyungu kubera gukorera hamwe.
Bavuga ko uburyo bwo kubungabunga urusobe rw’ibinyabuzima, byatumye bamenya ko Pariki ari igisubizo cy’abahaturiye.
Iri huriro rizaho byari mu rwego rwo kubakusanyiriza umusaruro, ukanashakirwa isoko, kandi ngo bagiye bajya mu imurikagurisha hirya no hino, babonye ibihembo bitandukanye by’indashyikirwa byo gukora neza. Ubu bageze ku rwego rwo gutanga ubuki bw’umwimerere.
Bishimira ko kuba batuye mu nkengero za pariki hari inyungu nyinshi zibagezwaho zirimo amashuri n’ibindi bikorwa remezo bitandukanye.
Ngo hari imishinga ku bufatanye na RDB ibatera inkunga mu rwego rwo kugira ngo barusheho kubungabunga Pariki.
Bavuga ko gukora umwuga w’ubuvumvu bishobora gutunga abaturage, igihe babikoze mu buryo bw’umwuga.
Uwizeye Emmanuel, Umuyobozi w’ishami ry’Amashyamba muri Minisiteri y’Ubutaka n’Amashyamba, avuga ko abavumvu bishyize hamwe bakabungabunga amashyamba bisobanuye ikintu k’ingenzi mu kubungabunga Pariki ya Nyungwe.
Yagize ati “Uburyo bwiza bwo kubungabunga amashyamba ya kimeza ni ugukoresha abayegereye bakayabyaza umusaruro ariko bakanayarinda.
Ni yo mpamvu dukangurira abaturage bayegereye kuyabyaza umusaruro, ariko natwe tugira uruhare mu kubafasha ari ukubakorera ubuvugizi cyangwa kubashakira ibikoresho by’ibanze byabafasha gutangira imirimo nk’iyi yo kurinda ishyamba ariko baniteza imbere kugira ngo turwanye bwa bukene maze igihugu cyacu kirusheho gutera imbere”.
Akomeza avuga ko ari igikorwa kizagera n’ahandi hirya no hino mu gihugu, ubukangurambaga bukaba bukomeje kugira ngo bakomeze kwibumbira hamwe, inyungu ziba iz’abaturage muri rusange bivana mu bukene bakarushaho guteza imbere imibereho yabo ya buri munsi.